
EXPLANATORY NOTE. 



The hope that it would be useful to the missionary 
philologically, as well as for practical school work 
in our stations, suggested to me the production of 
some such little book as this. 

It seemed probable that a book wholly native, 
both in matter and diction, would contain more of 
the idioms and peculiarities of the language than 
could be found in a translation, and also that the 
European element in it would be almost nil. 

These selections of Gogo Folk-lore, etc., may also 
prove more attractive, as a reading book, to the 
native scholar than pages more pretentious but 
confined to subjects altogether foreign to him, 
and in which European influence necessarily manifests 
itself in the language. 

If the hope expressed above be realized, we shall 
owe a debt of gratitude to our native teachers at 
Mpwapwa, Andereya and Nhonya, who, without 
assistance or supervision, have collected and written 
out the whole of this — the first all-native book in 
Gogo. 

The only part I have taken in the work has been 
to decipher the original manuscript (not always an 
easy proceeding), to re-write the whole, punctuate, 
and see through the press. 

J. E. B. 
December 1900. 



ZIMBAZI ZE ZIFUMBO. 



1. Mumela nhundwe keganga limelo. 

2. Muzumha cikolongo keganga zinyonga. 

3. Monanuka mipela ne vilatu 1 

4. Museka vilema kwetu ko vili. 

5. Mupugula yali yene si katezagwa ho njela. 

6. Mujenzi yaponya munya kaya. 

7. Muhaha mvula yamutonyela. 

8. Muhemezi si kafwizaga na nzala. 

9. Mutumwa simba si kogopaga. 

10. Mawuza salya ca mwiko. 

11. Mukulungwa kavyenda. 

12. Muwaha yakalalila cima ce mhanzi. 

13. Mukubedegala sila yo nyama. 

14. Mukanilila mbeyu si mulimi. 

15. Mwitunge mhembo sigazize muyago. 

16. Mahala kupegwa. 

17. Mhalanyuka yili ng'ombe monga. 

18. Maheho si gazengaga kaya, 

19. Mumalile sinda yo musaji. 

20. Mu mulika-nzoka solele ha magulu. 

21. Mwibatila ng'hambako mu lutope. 

22. Muti wukugwa wina f ukunyi. 

23. Mvwili zakanga ha wusu zikawona soni. 

24. Mwana muciwa zimvwili yo ng'hata. 

25. Mulya cideje si citiimbulwe. 

26. Mukuseka ng'huku mapugamo. 

27. Mukulanjila mu Dg^halama. 

28. Malenga gali moto si ganyanyaga kaya. 
29 # Mojela ng'holo si mutugo. 

30. Mada mehesi. 

31. Mwalema mbeho ne lizuwa. 

32. Ng'hoka yo muwumbu yikupondelo 'zito. 
33* Ng'hanga mugulu kano. 

34. Nyungu ya misi yisina cimuli. 

35. Nonjelwa si yimemaga nhoto. 

36. Nyali mota pele nyali gaya. 
37* Ngubi yalyo munya mugunda. 
38. Nyakongo mu lusala. 

39* Nzoka si yitejelagwa ku mwina wayo. 

40. Nhogolagwe si mayega. 

41. Nhoma no mujita. 

42. Nhembo zogaya muling'ano. 

43. Nyabu kalye nyabu kamile. 

44. Wizuka-funzi wuma wamalika. 

45. Wujenzi nhamwa. 

46. Woga luseko wukali cililo. 

47. Wusu wa ng'holo ne mhene si vihwanile. 

48. Wudung'hu wa ng'huyu mugati mang'onyo. 

49. Wudodo nhamwa. 

50. Wasugu na wasugu si wagulanaga. 

51. Wulya waleka nzoka yasowa magulu. 

52. Wihaje cibada no wuci. 

53. Wikala hagati nha lulimi. 

54. Ciyigayayiga caleka mhimbi yidumuka mucila. 

55. Citu cawulago mupunguzi. 

56. Camundula cimanya muteguzi. 

57. Cideje camilo kwata co citumbuzi. 

58. Cihodanji mulomo cinozi mulomo. 

59. Cinyonyole ciyagwe no wucete. 

60. Ca munda ya muyago yisi yinji. 

61. Cigwing'wili cagala mvula. 

62. Cimaje temele kose. 

63. Cituzi wupango wang'wagu. 

64. Cilya munhu citumwa. 

65. Cono cendile mutima co kolya. 

66. Cililye monga citunaga. 

67. Cili nguvu cilecelagwa. 

68. Cigute muciwa mwelecele wa kwejela. 

69. Oa ku mutwe ciding'hulaga ca kunda, ca kunda 

ciding'hulaga ca ku mutwe. 

70. Ca mwidong'ha wihulicilaje. 

71. Oisemune mhula si colika. 

72. Cisihali cilipilagwa. 

73. Ciliye mudodo muwaha kokalala. 

74. Sugulwe si yigonaga mu wuswaswa. 

75. Supili supili yaleka mbwa yalela mana gali 

cibofu. 

76. Simba nyejete si zibokagwa nyama. 

77. Sungula si yilumaga mbwa. 

78. Samamba cinoza mwilumbi. 

79. Sungula makulo menji. 

80. Singo yikulemo 'lili. 

81. Kulawile sima si kuli nzala. 

82. Kulya kwaleka nzoka yikusowa magulu. 

83. Kuleka kusega kumanhyila kunjelula. 

84. Kalalile kono kobaye ulece kukalalila kono 

'gwiye. 

85. Kusugulila ng'hanga inulwali. 

86. Kulya kwaleka mhalata yikwanga ne ligang'ha. 

87. Kukomanga luzala ukulajila wasaji. 

88. Igalu likwihomwa Una musonjezi. 

89. Igalu lya cilo lihomaga ne we cimanyi. 

90. Ga munda si gahungulilagwa. 

91. Livisi lyagomolelo mukatalo. 

92. Lyahuwila lyagaya. 

93. Wusungu mawine. 

94. Ha ng'huku nyinji si kokwitila wuhemba wako. 

95. Dendegule ulye kono 'sweye. 

96. Ligoda lyono wikaliye si kolonga nalyo. 

97. Mutowa-mbazi utowe yono yamale calo. 

98. Muzenga-kaya witumbile mahala. 

99. Mwano muciwa yahulicila ku luhengo. 

100. Mudala yafwa muhinza. 

101. Muwuka-hadeha yekojele mbeho. 

102. Mulya-ca-mwiko ulye wambulile. 

103. Magule menji si gahimbaga mwino 'tele. 

104. Mhali manye yalawila munyuma. 

105. Mumalile 'sinda yo musaji. 

106. Mwana mulya-ng'hande katafunyilwa no nyina. 

107. Muwumbu wupunjilo wa nhamwa. 

108. Malya, ng'hulye. 

109. Muputu kutega, konzola kwine wasugu. 

110. Mutinuka-cimaje yena ceya. 

111. Muhala-mbulu uhale ne makaka gayo. 

112. Mugaza-cuma kagaze cakwe. 

113. Mumwage 'sinda kemwajile lyakwe. 

114. Mulema-ca-nyina mitondo kociwuyila. 

115. Mahala na muyago. 

116. Mahala kwiyonjereza. 

117. Mwana muwumba-nyungu si kalekaga likwangu- 

lilo. 

118. Musale ugonile mbago ulota. 

119. Mulijitwa si kawonaga ng'homa. 

120. Muwinga nyejete zamutiga zose. 

121. Maganigani citamwa ca mwana. 

122. Muti mujelwe nhemo wulagwa na nhemo. 

123. Muwoko bita muwoko wuya. 

124. Mutego wa suwi wonzolago musugu. 

125. Mucinza kukuye si kawulagagwa. 

126. Mudongocelwa si kasemagwa. 

127. Meso malanji makutu mahulici. 

128. Mwana mwidawalila-mumaje leko muteme. 

129. Mwana mwidawalila-moto leko munyanye. 

130. Mbala nyoga yakalagaze lihembe. 

131. Masiri gono gakulimila hamonga si goleka 

kwipamiza. 

132. Mana ga simba mulizo wumonga. 

133. Mulonjela mungalo yo mulonji. 

134. Mulya-cido si kagandaga. 

135. Ng'hanga yitowago molecezi. 

136. Ng'huku yitagaga hono yezeze mutima. * 

137. Ngubi yosa yikawuya kong'ha kuli mwana 

wayo. 

138. Ng'ombe bululu yisina muwazi. 

139. Nyama ng'hombi yiwukaga ne makala. 

140. Nguvu za mamba zili mu lulenga. 

141. Nzila 'mbi si yiwuyilagwa. 

142. Nzala yitamilaga hono yililaga. 

143. Nyakwigula mugongo wa'mbwa. 

144. !$gule yilumaga yikuputa. 

145. Ndama nhyiwa yiyonhyelezaga. 

146. Ndo ndo hunga wuhonzi. 

147. Wulye-wuzuci kutajile nhemo mu cigulu. 

148. Wulondole-nhemo yili mwiwega. 

149. Wupinga ne sima yili baha. 

150. Wuponya ng'huku mufugusa yikupanyiza ma- 

ng'hundi. 

151. Wupele wukolelaga kono kusina zindole. 

152. Wuponela mwibada nha yinje. 

153. Wunyanya lijinji waleke yinje. 

154. Wulema hevuga ng'bucete. 

155. Wutwange tuli lisina mhece. 

156. Wulye mbeyu kusemwo mwaka. 

157. Wulamu citonga. 

158. Witice si wuzolagwa wose. 

159. Wulongola kupanha kulajilo muhadici. 

160. Wasugu si wawakaga mhanzi. 

161. Wajenzi ivunde 'herezi. 

162. Cizijumye cilaza no musambo. 

163. Ciliye sejese nungu si kokana. 

164. Cizanga muyagwe naco colokuzanga. 

165. Ciwutu ca ng'hanu ciwonago mwilavi. 

166. Cisumbili ca nyumba cinojeye wihambo. 

167. Cilagane ng'hazumhwa. 

168. Cikulemile cikwenda. 

69. Cisambile kulu si cilawaga. 

70. Citalambe wukwego wa ng'holo. 

71. Cihemba ca mhaze ciyamdaga cili wene. 

72. Cifunyile ngubu cikali. 

73. Cidindi mawoko cidiguzi mawoko. 

74. Cising'anyilo cihesi. 

75. Cideje cema mwisuto hanyuma cikawona kono 

,piye ' . , 

76. Cigologolya cinjilaga mwina si wakwe. 

77. Cidole cisomhile wuci si coleka. 

78. Cikolile ha mulomo si cilekagwa. 

79. Cibici cono wina mu muwoko co kotowele nzoka. 

80. Caka ca nhemo cifwizaga no mulimo wayo. 

81. Cilagane cagona ne ngala. 

82. Inongozi yang'we malengu. 

83. Igali lya muboni lipolaga mucanhya. 

84. Ihumha limonga si litowaga mhungu yihulikwe. 

85. Iguwo lya mujenzi linyalilaga mu ciwino. 

86. Ipinde kavu cimala ng'hunzi. 

87. Ikome lya mubofu litowaga caka. 

88. Yidumiye murambo ying'wa. 

89. Yinze yalemo muling'ano. 

90. Ya mutali yinenulilagwa hacanhya. 

91. Yatowile muluzi kemba. 

92. Yono yilawile mu cidoga si yiwuyajilaga. 

93. Sejeseje yo mijendele. 

94. SuDgusungu yatume nhemb*). 

95. Lya mbuyane lyamala nyama mu moto. 

96. Lulenga lwe cinyele lo lusola wanhu. 

97. Taga lilala ng'humbizi yikulece. 

98. Hawicigwe ngogomi si hegulagwa sangura. 

99. Hawucile konje halacindice konje. 
200. Haguluce ng'hwale si holeka ving'uro. 



NHANDAGUZI. 



1 . Man a ga simba gak wisoka wulongozi ? — Magulu. 

2. Kazenga nyumba yangu yisina mulango? — 
Ligang'ha. 

3. Nyumba yetu cina nhyende wose ? — Sicili. 

4. Tubwi kenjila tubwi kalawa 1 — Lupeyo. 

5. Tubwi ng'hamema 1 — Cigulu. 

6. Kaf upi mulela muno ? — Zinzugu. 

7. Nyumba yetu cili wadung'hu wose? — Zinhund we. 

8. Nzimba nhowaga na nhumbi nyejete? — Zi- 
mhani. 

9. Banda loya ? — Lizayo mu malenga. 

10. Nhili yo mwana yili munzinzi 1 — Zinhongo. 

11. Nazenga nyumba yangu mapuli menji? — Zi- 
mvumbe. 

12. Baba hono yekaye kugati zindevu ko kunzel 
— Lyosi. 

13. Cili hwe? — Zinyelezi. 

14. Si cikombe sagwa 1 — Malenga. 

15. Yaya kanhowa sampeye cinji, Baba kanhowa 
kamhera cinji % — Matumbiganga ne nzuci. 

16. Nondaga hamba kudumye yaye? — Nzia. 

17. Sambo yangu yapya yaleka mikowa? — Nzila. 

18. Kono zilawaga simanyile? — Zinhongo. 

19. Sikutumagwa? — Kunze. 

20. Watemi na watemi wetagamaliye ? — Matunda. 

21. Ku mbago ko cili cidala cikumala nimu na 
wutinu t — Likweme. 

22. Cikombi catowa ludayiga ? — Livwavwa. 

13 



14 NHANDAGUZI 

23. Ndimaga ng'ombe yangu hakali mitondo ne 
misi yajilila ? — Buhe. 

24. Cimile muweta ? — Makutu. 

25. Ng'ombe zangu ndimaga micila ? — Mandolo. 

26. Nazenga nyumba yangu lisumbili limonga? — 
Liyoga. 

27. Mana ga simba madecedece 1 — Waje. 

28. Naguma sonyo yangu si ng'hangale yawuya 
ng'hangale 1 — Wo wuhemba masogoyo. 

29. Nyumba yetu calelwa watitu wose? — Nyakongo. 

30. Mulye muli galile 1 — Nhingo. 

31. Ng'ombe yangu ng'hamaga lung'hata? — Luzala. 

32. Wulelwa wanondwa wukamu ? — Masumbili. 

33. Ng'hubita mhwani najenda ng'hulya itama 
limonga, no ku wuya limonga ? — Nzila. 

34. Nyono yakubita cikumuwona, ku wuwuye si 
cikumuwone yaye 1 — Lizu-wa. 

35. Wanhu wose wamumanyile ? — Lizuwa. 

36. Wanhu wose co wetumbiye ? — Zindigwa. 

37. Kanhyi co wetumbiye \ — Malenga. 

38. Cikambaku cangu cimuvuwa wutope ? — Litela. 

39. Cikambaku cangu kwa mwana manenje si cinka ? 
— Mugoha mwibwe. 

40. Manye hogolo galanjile mwezi ? — Waje. 

41. Cili tepu 1— Makutu ga nhembo.' 

42. Nyaciko yalamiye nhambi datu? — Nyungu ne 
mafigwa. 

43. Baba kafwa kandecela likome lidung'hu? — 
Mulongo. 

44. Ng'honang'hone kakola baha ne madundo 
gakwe i— Lizuwa hono likuswa magulu. 

45. Kasinde kafwa kasinde kahalila ? — Zivwili. 

46. Nalima mugunda wangu muwaha naza kutwanga 
wuhemba mwiganza % — Zivwili 

47. Ng'hambako yangu mbaha mbopelaga vikowa 
visisili ? — Mahikwi. 

48. Oikolongo cangu cibidusa maciga ? — Limelo. 

49. Civwalo co mudala cibita ne malenga? — Makwe. 

50. Cili pitupitu % — Lwivi. 

51. Cikolongo cangu cimemile nzaga? — I meno mu 
mulomo. 

52. Nyumba yangu yikala mwazi ? — Zimhula. 

53. Ng'ombe zangu zidimilaga mwitunda? — Zi- 
mhani. 

54. Mvula yinhonyela ninga mhango yili baha? — 
Zimhula. 

55. Wanangu wagonaga wakulega wusiku swe? — 
Zing'howo. 

56. Nhyingo nyinji wanangu wakugona hasi? — 
Majenje. 

57. Ndimaga ng'ombe zangu ku mawondo nzeru 1 — 
Likonje. 

58. Cilipaga nhondo zose % — Nzala. 

59. Mugunda wangu manhyejere gose, lihikwi 
limonga ? — Zinyelezi no mwezi. 

60. Cili zejerezejere ng'hawikwa mbeyu I — Mwino* 

61. Ilolelo lyangu iwoni? — Meso. 

62. Si wafikaga % — Kono yaduma yinze. 

63. Co cawaf utila ? — Zif wa. 



ZISIMO. 



SUNGULA NE LIHOWE. 

Lihowe lyali lina nyama ; lili mu mubici mucanhya. 
Nyama yili mu mulomo we lihowe. Sungula yakaza, 
yakawona lihowe lina nyama. Sungula yakalamusa, 
yakatya, " Lamuceni muwaha." Lihowe twi. Sun- 
gula yakuhila hono lihowe likubocela, nyama yigwe 
yasole. Lihowe nalyo likanyamala. Yakalamusa 
kanhyi, " Lamuceni muwaha." Twi. Howe yakutya, 
hono mbocele nyama yogwa. Sungula yakatya, " Alo 
muwaha cilamusa si mukuhulika 1 Mukutya'lo ciku- 
saka nyama 1 Ng'o ye ! Cihulikaga vyono mulonga- 
ga'ti viswanu, nase cikusaka kuhultka vyono mulonga, 
cihulikaga nonjelwa." Lihowe likenula mulomo, 
likusaka kulonga. Nyama yikagwa basi. Sungula 
yakasola, yakabita nayo, howe yakekala bwete. Wo 
wusugu wa sungula. Vyo wetenda howe na sungula. 



SIMBA NA NDUDUMIZI. 

Simba yakatya, "Ndudumizi cibite ku mhwani 
cikakwawe." Ndudumizi yakalumba, f< Heya gwe, 
wana wasakaza." Wakatuluka, Simba na Ndudumizi 
vyono wejete. Wakabita ko ku mhwani, wakakwawa, 
wakawa wuya. Hono wawuyaga mu nzila, Simba 
16 

yakatya, " Gwe Ndudumizi cilile, mono kolila lizi 
lifice ko ku kaya, wahulice wacekulu, cagane wawika 
no wujimbi, yuyo yo muwaha." Ndudumizi yakatya, 
" Ale ulongole kulila go muwaha." Simba yakalila 

du ; hamba mucekulu kuhulika ng'o. (Mwene 

lunji 'yatezaga wahulika, kumbe ng'o.) Ndudumizi 
nayo yakalila nhavi, " dududududu," iyagwe likabo- 
cela, kanhyi linji, gakawa kwibocelela sunga ko ku 
kaya. Mucekulu wa Ndudumizi yakahulika yakatya, 
" Ndudumizi yali behi." Yakawa kwenga wujimbi. 
Waza kufika wakagana mucekulu wa Ndudumizi 
yawikaniza. Kwa Simba kusina. Ndudumizi yaka- 
mucema Simba, wakawa kung'wa. Simba zo kulonga 
zili hayi 1 Yakatya, " Du, wasuma." 

Vyo wetenda Simba na Ndudumizi. Muwaha 
Simba yakasumwa na Ndudumizi. 



KO ZALAWILILA NG'OMBE. 

Wa cicekulu yatolwa no mulume. Mulume yaka- 
wula, yakasigala yali cigane. Wayagwe wono vyeka- 
lanaga wakamuwinga mu kaya. Hono yakubita 
hose wakumuwinga. Yakawa kusawa mwana wa 
cilume. Vyono si wamwendaga, wakumuwinga mu 
zikaya. Yakatya, "Hodu, nowa kujenda caka mu 
mbago." Yakatuluka no mwana, yakubita ku mbago. 
Yaza kufika ku mbago, viketang'anila na simba. 
Munhu yaza kuwona yakawa kogopa. Simba yikatya, 
" Ulece kogopa, si nokutenda cinji." Munhu yakawa 
kwima. Lisimba likamuwuza likatya, u Alu ukubita 
hayi ? " Yakatya, " Wayangu waminga, alu ng'huje- 
nda caka." Simba yikamutya, " Unhyatye." Munhu 
yakalityatya kono likubita. Lisimba lyaza fika hono 
hene mubici muwaha, wakaceha baho. Simba yika- 
tya, " Alu agwe weze mukoca wanangu. ,, Yakenda. 
Munhu yakazenga cilingo cakwe. Mu cilingo mumo 

B 

mo yakwikala ne mana ge simba. Yinyina hono 
yikubita kupelemba, munhu yakwikala ne mana mu 
cilingo mugati. Hono yakuwuya kupelemba, munhu 
yakuletelwa nyama, yakulya. Hono simba yikusaka 
kosa, munhu yakulavya cana cimonga camula kong'ha 
ho kalavya cinji, sunga vyose vikondye. 

Yakekala vilo vinji, mwezi mututu. Izuwa linji 
ivisi likaza hali munhu yuyo, likatya, "Mbukweni." 
Munhu yakabocela "Mbukwa." Livisi likatya, 
" Ng'hulondola moto." Munhu yakatya, "TTbite, 
upale kugati ; " likabita kupala. Munhu yakalitya, 
" Alo kwikalaga hayi kono kusina moto?" Livisi 
likatya, " Mvula yicitonyeya munyo, no moco wuji- 
ma." Livisi likawa kubita. Mitondo likaza livisi 
kanhyi, likatya, " Moto wangu wuzima." Munhu 
yakatya, " Ubite upale ; " likabita kupala. Lyaza 
kulawaniza he kumbo, likalanga kugati, lyaza kuwona 
mana ge lisimba, livisi likatya, " Cijukuyu cangu 
ciyanga no yuswungu, uje kunyo yaya ng'hunyonye- 
ye." Likawa kupagata mwana we simba, lyaza 
kunonela, likaluma muwoko we mwana we simba, 

wukabeneka. Livisi likatya, " Yo ; mwana yuno 

yo kawa wuye muwoko ? yanje muwoko wubenyece ! " 
Munhu yakatya, " Kha wali muswanu lulu baha 
muwoko, wuwona gwegwe wuwa kubeneka." Lyene 
litya, " Ane nija kuyanga nhavi, muwoko wubenece." 
Munhu yakatya, " Leka ta, kuluma mwana we 
wayago." Lyene likakana wudesi. Munhu yakadinda 
mulango, yakatya, " Alu wikale mumu, sunga nyina 
yaze." Livisi likalila muno; yakadigula, yakalipela 
mwana we simba. Likabita nayo likalya. Likazo- 
wela, nhondo zose likuza likunoza nha vivyo, sunga 
wana we lisimba wakamalika. Vyono munhu nayo 
yali musugu, hono nyina wo yikuza, yakulavya limonga 
likong'ha kejete. Lisimba likutya'mba wanagwe 
wose wali baha, kumbe hasina. Lyaza kuza livisi 
likamalila wana we simba. 

XJ munhu yaza kuwona wana we simba wamalika, 
yakatuluka no mwanagwe. Weze kutiza no mwana- 
gwe, wakagana itewa lya zivisi. Wakatya, "Cilila !" 
Zivisi zikatya, " Mukwilililaci V* Wakatya, "Cini 
mugawa na simba." Gakatya, " Cilema'se muyangu." 
Yakatuluka yakagana itewa lya sicilo, yakatya, 
"Nilila!" Wakatya, "Alp kutunyikacilo V Ya- 
katya, " Nina mugawa na simba." Wasicilo wakatya, 
" Cilema'se/ ' Yakawa kubita, vilimu vyose nha 
vivyo du. Akulya lisimba likalotela likawuya, liku- 
mang'ha, ko ku wugono. Iiceme hamba kwidika, 
yalanje munhu hasina, kanhyi mawutu ga mvisi. 
Simba yakehwesa wanangu waligwa, yakawa kutyatya 
•mupanda du — . Aku munhu yakagana itewa lya 
nhyenje. Yakatya, " Nye wanakwetu nilila, munhaze 
nye, nena du munhaze ! " Wa nhyenje wakatya, 
. " Ninga cicilo 1 " Yakatya, " Nina mugawa na simba, 
nataga wanagwe, alu yakusaka kunilya." Zinhyenje 
zikatya, "Tiziza kuno." ^Yakawa kubita mo mu 
ciligati ce zinhyenje ; yakagana nhyenje yinji mbaha 
muno; yakawa kunanuka mucanhya mu mugongo 
we nhyenje. Simba yili mu mupanda kono kogona ; 
yakagana itewa lya nhyenje, yakawuza yakatya, 
"Mumbone munhu wangu?" "Munhu wako nani- 
'lo?" Yakatya, "Yena magulu mejete." Nhyenje 
zikatya, " Yali baha, yaza kucilila'se ; munhu wetu." 
Simba yakatya, " Munhu wenyu, kuno yamaza wana- 
ngu! Alu ho nhawule ninga hono yeza munhu 
wenyu % " Wakatya, " Magu gwegwe muyangu. vyono 
kotenda." Simba yakatya, " Alo nyenye mumutu- 
mile?" Nhyenje wakatya, "Magu gwegwe kono 
kokanga." Simba yakatya, " Alo vyono muli wenji, 
ho mulece nane ng'haceme wayangu'le." Yakabita 
yakawacema wayagwe; waza kuza wakawa kulonga 
ne nyono. Ne zinhyenje zikawa kulonga ne nyono ; 
vikawa kwiwanganila. Simba yakaluma nhyenje 
yikafwa; na nhyenje yakabana simba yikafwa. 

Vikehoma na simba na nhyenje ; simba zikamalika 
zose. Simba yakabita ku wana ; na nhyenje. wakabita 
ku wana; zisimba matewa ne zinhyenje matewa 
vikehoma. Simba zikasumwa na nhyenje. Munhu 
yakatya, " Alu mukusaka nimupeni cici mono munha- 
zize 3 mukusaka nhembo, lunji wanhu, hamba cici % " 
Zinhyenje zikatya, " Si cikusaka cinji, cikusaka ucite- 
gule kono kwina mahanze menji." U munhu yahazi- 
tegula ku nyika mbaha muno, yono yina mahanze 
ge sinde ; zinhyenje zikalumba muno ; zikatya, " Alu 
ubite kwenyu." 

U munhu no mwanagwe wakatuluka, weza wuya 
u kwawo kono walawa nako, vyono wejete no mwana- 
gwe. Wajenda du ; wakagona mu mbago. Mi- 

tondo yaco wajenda wakafika mbago yono yili behi 
ne yisi yawo. Yalanje nhavi ; ali ilimu ligonile lina • 
no mwana, vyono behi, kutiza yakafutigwa. Nalyo 
lyaza muwona likenuka; munhu yatezaga'mba yo 
simba. Nalyo likabita ho behi hall munhu, likawa 
limile, ayo yemile, likawuya halu nyanagwe. Kanhyi 
likaza halu munhu, nayo vyo yemile hamba kutiza 
ng'o ; likawa musaha munhu vyo yemile. Munhu 
yalanje si likumutenda cinji, yakasejelela behi ha 
mwana wayo ; yakehwesa nolisola ng'hafuje. Yaka- 
ding'hula nyana, likumutyatya linyina; yakasimya, 
si likumutenda cinji yaye. Yakading'hula kanhyi, 
vyo likumutyatya du, sunga ko ku kaya yakafika. 
Wayagwe wakatya, " Ayulya si tunga mono yawuka 
i katali du? Alu yena licici ? " Yakatya, "Ilimu 
lyangu, nilikuga ku mbago, niwa kuza nalyo. ,) Ye- 
kala nalyo vilo vinji du, likudima lili yene. Izuwa 
linji wakawona likuza liyagwe wakatya, " Yo mulanje 
nyo wana ilimu lya yino liza ne yagwe geza mejete. ,, 
Walanje liyagwe flume. Icekulu mele gakusulula mu 
matombo, wakalavya nyana yikawa kong'ha. Nhondo 
zose nha vivyo, hono gakubita kudima, gakuza na 
mayawo, gakawa menji muno. Yakakama mele gayo 

yakawika, mitondo yalanje gajima, yakajeza gali 
munzinzi, yelanjilila hamba kuwegwa cinji, yakaluwa 
yakukama nbondo zose. Mele gayo yakung'wa, ya- 
kawa kuwagawila wayagwe, munhu limonga wose, 
wakafuga mele gayo wakung'hwa. Yakatya, u Aga 
magombe." Gakawa kwilela. 

Zo ng'ombe ko zalawilila. Wali wasina ng'ombe i 
katali. 



SUNGULA NA NZOGOLO. 

Sungula na nzogolo vyali mbuya. Sungula yaka- 
hulika wuvina, yakatya, " Nzogolo cibite ku wuvina." 
Nzogolo yakatya, " Camule cibite ku kaya cikebace, 
ho cibite ku wuvina." Nzogolo yakatya, "No wu- 
vina wuwo wavinaga na mitwe, muwili wakuleka ku 
kaya." Sungula yakatya, "Mbeka?" Nzogolo ya- 
katya, "Mbeka vyo wakuwa kuvina." Kumbe ya? 
kudanha. Wakabita ko ku kaya. Nzogolo u mutwe 
wakwe yakagobeka mu mabawa, yakaf unda mucekulu 
yakatya, " Hono sungula yakuza utye muyago kahe- 
lela ku wuvina, muwili kawuleka baha, kabita no 
mutwe du." Yakaza sungula yakatya, "Muyangu 
yabita?" Mucekulu yakatya, "Yabita, muwili wo- 
wu kawuleka baba." Sungula yakatya, "Nane no* 
bita kuwusa mutwe wangu." Yakabita sungula 
yakatya, "Mucekulu wangu umbuse mutwe mbite 
ku wuvina." Mucekulu yakatya, " Alo hono neza 
kuwusa mutwe si kof wa 1 " Sungula yakatya, " Ng'o 
ye, si nof wa yaye, muyangu nzogolo kawusa mutwe 
kabita, nane mbuse." Mucekulu yakasola mumaje, 
yakamudumula mutwe, yakaf wa. Kumbe nzogolo si 
yadumuye mutwe, kagobeka mwibawa. Vyo wetenda 
nzogolo na sungula. Sungula wusugu wukalawa. 

ZA WE CIBWIBWI. 



Kwali na munhu yena wana wadatu walume wose, 
wakali na tola. Hali hena mucekulu yumonga, mu- 
hizi wawo, muswanu muno. Mwanagwe muwaha 
yakatya, " Baba ng'husaka kutola muhizi wangu." 
No mwanakwawe nayo yakaloDga nha vivyo, " Baba 
ng'husaka kutola muhizi wangu." No mwana kwa 
wawo mudodo nayo yakalonga nha vivyo, "Baba 
ng'husaka kutola muhizi wangu." Wose vyono wa- 
datu wasakaga mucekulu. Yumonga sogo yawo 
yakatya, " Hambi nhondo wanangu wose muli wada- 
tu, mucekulu monga, momutola nhawule?" Sogo 
yawo yakawagawila sawo wose yakatya, "Mubite 
ma zisi mulondole wacekulu wono mokwenda nyo 
weneco. Wanagwe wakalumba, wakasola zisawo, 
wakabita rau zisi. Wakagana ilenga iwaha muno, 
wakalowoka ku nhumbi nzagwe. Viketang'anila na 
cikombi cimonga, cikamulonjera muwaha wawo, 
" Sawo yako nokugulila, nokupera cibanhi hono uku- 
saka kabita kwenyu, mokwikala mumo wose ; izuwa 
limonga mofika kwenyu." Yakawa kugula sawo 
zakwe. Yakamulonjera muyagwe, "Sawo yako 
ng'hugulile ; " yakatya, "Kongulila na cici?" Ya- 
katya, "Nokupera cinyamwiwonwa, hono weza ku- 
langa, mono yafwiye kwenyu komuwona." Yakawa 
kugula zose sawo zakwe. Yakamulonjera rio mudodo 
wawo, " Sawo yako ng'hugulile ; " yakatya, " Ungu- 
lile na cici % " Yakatya, u Nokupera cidunguli cina 
miti, hono wagane yunji yafwiye, umusunhyize kozu- 
ka." Nayo yakawa kugula. Wakagula wose vyono 
wadatu sawo zayo. Mono yagula linyamwiwonwa, 
yaza kulanga, yakawona muhizi wawo mono wasakaga 
kutola yafwiza. Wakasola cibanhi co muwaha wawo, 
wakekala mumo wose. Oaza kujenda lye zuwa lilyo 

wakafika kwawo, wakagana muhizi wawo yafwiza 
tuti, wakali namuwika. Mudodo yakasola cidunguli, 
yamusunhyiza yakazuka. Wakatya, " Alu mucekulu 
kowa wa nani ? " Sogo yawo yakatya, " Mono ya- 
muzukuye yo kotola." Wawahaze wakasimba. 

Wakatuluka kanhyi, wakabita mu masi. Waka- 
gana mwana mutemi wa cicekulu muswanu muno, 
vyono yalelwa si kalongaga, yali cibwibwi, yali si 
natolwa. U sogwe yakatya, " Mono kolonza mwa- 
nangu nayo yamulonze, yuyo yo komutola." Waze- 
rero wawalya wadatu waza muwona mucekulu yuyo, 
mwana mutemi, mono yali cibwibwi, muwaha wawo 
yakabita yakatya, "Mbukwa!" hamba kupitula : 
twi. Yakatya, " Alu go mulenzi gwe si kulongaga % " 
Twi, hamba kulonga. Yakawa kuwuka muzerero. 
Wazerero wono wamulindilizaga mucekulu yujo wa- 
kamwibata wakamutya, " Si yakulonzize mutemi 
yatya, wono si wakulonzwa wawulagwe ? " Wakawa 
muwulaga ; wakasigala wejete. Yunji yakabita, 
nayo nha vivyo yakatya, "Alo go mulenzi gwe si 
kulongaga ? " Twi, hamba kulonga ; yakatuluka. 
"Walindilizi wakamwibata wakawulaga. Yakasigala 
mudodo wawo, nayo yakabita. Wakamupela igoda, 
yakalema yakekala hasi, yakatya, u Ase cili wana wa 
munhu monga ne wayangu wono muwulaje, cina 
muhizi wetu wa cicekulu: wose vyono cili wadatu 
casakaga kutola yuyo, ninga Baba yakalema yaka- 
cigawila sawo yakatya, mubite mu zisi mulondole 
wacekulu nyo weneco. Cikatuluka cikagana ilenga 
iwaha muno, cikalowoka. Cikagana mukombi yu- 
monga yakamulonjela muwaha wetu, sawo yako ng'hu- 
gulile, yakamugulila na cinyamwiwonwa cici. Hono 
yunji yafwe kwenyu kolo mukulanga mu cinyamwi- 
wonwa komuwona mono yafwiye, yakagula. Na 
yunji nayo yakamugulila cibanhi yakatya, cibanhi 
cici hono mukusaka kubita kwenyu, izuwa limonga 
mofika kwenyu, nayo yakagula. Nane yakangulila 

cidunguli yakatya, cidunguli cici mwina miti ; miti 
yiyi hono wagane yunji yafwiye, hono umusunhyize 
kopona, cikagulana wose, muwaha yakacigulila sawo 
zetu. Muwaha wetu yaza kulanga mu cilole, yaka- 
wona muhizi wetu mono casakaga kutola yafwiye* 
We cibanhi yakaciwicila mwilenga cikekala wose 

cajenda du ; ko kwetu. Izuwa lilyo cikafika, 

cikagana tuti yafwiye. Ng'hasola cidunguli ng'ha- 
musunhyiza, yakazuka. Yyono cali wadatu muce- 
kulu mhali yawe wa nani?" Wazerero walya wa- 
katya, " Kowa mucekulu wo munya lilole." Muce- 
kulu mono yali cibwibwi yakatya, "Mudanha, mono 
yamusunhyiza yo mung'hala mucekulu." Wazerero 
wono wamulindilizaga wakezina wakatya, "Mwana 
mutemi we cibwibwi yakulonga ! " Kaya yose waka- 
zoza wakatya, " We cibwibwi yakulonga ! " Waka- 
secelela wose no sogo yo munhu. U sogwe yakatya, 
" Ayu langa yo kotola mwanangu." Yakasola cidu- 
nguli, yakawasunhyiza wawahaze, wakazuka. Yaka- 
sola mucekulu, ne wawahaze wakabita kwawo. Ya- 
katola wose vyono wejete, mono yali cibwibwi na 
mono yamuzukula. 



WANHU WADATU NE LISOCE. 

Wanhu wali wasagati, waza fika ku mbago waka- 
gana ipamha lye'bwe iwaha muno muno, lina no 
mulango muwaha. Wakenjila walanje, wakawona 
na mugunda mugati mwibwe, ndigwa zose zili mumo, 
Wang'hala migunda hamba kuwawona yaye. Waka* 
bena matama ikumi, wakabita nago ku ngono yawo, 
wakalya wakagona wukela. Hono wela wakabita 
wejete, yunji yakekaliza ngono, wejete wakabita 
kulya kwipamha. Yyono wejete wakasola mayungu 
no mutama, wakasola vyono wasakaga. Yunji yaka- 
wona iyungu lyalela nhaya yikali ndece, yakang'we- 

nya yajeze yakawona ikali. Lisoce likapitula likatya, 
" Alo nyo wanhu nye nhawuleni? Igolo mwabena 
mutama wangu, alu zuwali kanhyi, wo wuwo musola, 
alu mukuhodanga ne nhyaya yangu ! Nahadika ya 
kupepela ng'honde, muyihodanga. Alu ho nha- 
wule 1 " Munhu zo kulonga zili hayi, nhondo yakuci* 
cima ! Likatya, " Alu mubite ku ngono, nhondo 
muze kanhyi no muyenyu wa ku ngono, hono 
mutize mokwiyambuza, mbago yose yangu ; modoma 
hayi V 9 Wakawa kubita ko ku ngono, wakamwagana 
muyawo, wakawa kulya zindigwa wakakondya. 
Wakamulonjera wakatya, " Zuwali cipumulilwa no 
mung'hala mugunda." Yakatya, "Mung'hala mu* 
gunda nani 1 " Wakatya, " Isoce- zuwali cilyagana, 
ane mbona iyungu linji itali, nali kujeza liwa kutya, 
'Alo nhawuleni igolo mwabena mutama wangu, 
zuwali kanhyi nha vivi, alu muhodanga ne nhyaya 
yangu ! Alu mubite mukamuceme no muyenyu 
muzane kukuno, hono mutize modoma hayi, mbago 
yose yangu ; motiziza kwihi ? ' Zo ciwene co waya- 
go; alu cibite wose kwakwe." Wakawa kubita 
vyono wadatu ko kwipamha, wakenjila wakalyagana. 
Likacema wadodo wakwe, wakawa kuza wakamema 
twa. Wakawategula ku nyumba yawo, kono geka- 
laga masoce, gakawa kuvina. Masoce mu mvwili 
gepundile makolokonze, hono gakusinjisa mitwe, 
gakulaga gakuwatowa wakulila gakawanyamaza ; 
gakakatala kuvina. Likawuza, *' Kwenyu mobita 
nilif" Wakatya, "Cobita zuwali." likawabenela 
mutama, munhu mavunda mane, likawasindiciza. 
Wajenda du, wakafika ku mbago yo kwawo wakapa- 
nga. Likabita likawabakulila wuci, zinhungu zika* 
mema zose. Yaza kuwa ne mihe weza gona likatya, 
"Alu ceza gona, hono muwone cinji mulece kuzuma, 
hono muzume ale ! " Wakawa gona ninga zinhongo 
si zikuza, lyene lisoce likagona wene wakali meso. 
Wakawona ng'homango zikulawa mu muwili we 

lisoce zidung'huwaye, wakazuma wakawona imuli 
likanyonyola ne zimvwili zawo. Likawa kusinhuka 
likatya, " Nali kutya mulece kuzuma, alu muwona." 
Zo kulonga zili hayi ! Wakagona wukela, wakawa 
kutuluka. Likawasindiciza behi ne migunda likatya, 
" Muwalamuse ; hono mukalonje zono muwene ale 
molowona." Wakawa kubita, nalyo likawuy a. Nawo 
wakafika ku kaya. Wekala du — ; wacekulu waka- 
wenjela wujimbi. Waza kung'wa wujimbi wakagala 
wawalya wono walawa ku mbago; muyawo yunji 
yakatya, " Cilonje zono cawona ku mbago." Waya- 
gwe wakatya, "Cilonje cici cono cawona? Ulonje 
gwe zono wawona." Wayagwe wakawa kutiza, 
yakekaTa yali wene. Wanji wono si walawa kuko 
wakamuwuza wakatya, " Alu mwawona cici ku mbago 
zono si mukulonga ? Wayago wawuka ! Alo mwa- 
wulaga munhu ?" Yakatya, " Ng'o si cawulaga 
munhu." Waykatya, " Hamba cici lo cono si muku- 
daha kulonga ? " Yakatya, " Hulicizsni zono cawo- 
na ku mbago, zozi ; cikabita, caza kukanga ku mbago 
cikagana ipamha iwahamuno f mugati mwina mugunda, 
cikagana mutama wapya. Mbeyu zose zili mumo; 
cikabena matama ikumi cikabita kulya ku ngono. 
Mitondo yaco cikabita kanhyi, cikabena cikahepa ne 
mayungu ; ane ng'hawona nhaya yikali ndece ng'ha- 
jeza. Lisoce likatya, ' Alo so cici, igolo mwabena 
mutama wangu, alu kanhyi zuwali mubena, muhepa 
ne mayungn, muhodanga ne nhaya yangu, alu 
mowona. Mubite mukamuceme muyenyu muze wose 
vyono muli wadatu.' Cikabita kumucema muyetu 
cikawa bita ko kwipamha, cikalyagana lisoce, lika- 
cema wanagwe, Cikategulwa ku nyumba yago. 
Gakawa kuvina gene masoce, gakucitowa cikulila. 
Gakatya, ' Munyamale/ cikanyamala. Nago gakaka- 
tala kuvina, lisoce likatya, ' Mobita nili kwenyu ? ' 
Cikatya, ' Cobita zuwali.' Likawa kucibenela muta- 
ma, munhu mavunda mane, lyeneco likading'hula 

mavunda gose. Likawa kucisindiciza ko kukuno 
kono mbago yo kono kwetu. Likasola zinhungu zose 
likawa kubakulila wuce, zikamema twa. Lizuwa 
likawa kuswa, ne mihe likatya, ' Alu ceze gona, 
bono ane neza gona hono muwone cinji mulece 
kuzuma, hono muzume ale mowona.' Lyaza gona 
cikawona ng'homango za moto zikulawa mwisoce 
cikazuma. Caza zuma cikawona imuli lya moto lika- 
mulika likawa kuwusa ne zimvwili zetu. Waza 
kwera likacisindiciza ko kono "migunda, likatya, ' Alu 
bono mubite mukalonje zono muwene ale mowona.' 
Zo cawona ku mbago co wayenyu." Yaza kondya 
kuloDga yakawa kufwa lulo baho, mwene no sogwe 
no nyina. Way a g we wono si walonga wakapona, si 
waf wa yaye. 



SUNGULA NA LWIVI. 

Sungula yakamutya lwivi, " Uambi gwegwe wina 
lumang'ho, nha kujendaga ukuwala ng'hanzo, kodaha 
kumang'ha 1 Uze cijelane kumang'ha na nene ! " 
Lwivi yakatya, "He nha cijele, agwe ulongole ane 
munyuma." Sungula yakalongola. Sungula yaku- 
saka kumang'ha, lwivi yakanamatila mu mucila wa 
sungula. Sungula yamang'ha du — ; yalanje kunyuma 
lwivi katya, " Nili baha ! " Sungula yamang'ha 
du — ; sungula yakusaka kwikala yacehe. Lwivi 
yakatya, " Konikalila ! " Sungula yakatya, " Mbuko 
wayangu ! kumbe lwivi uli mumanhyi, alu namanya 
nhondo vyono uli mumanhyi." Sungula yakasumwa 
na lwivi kumang'ha. Sungula si yalonga, wusugu 
wukalawa. 

KONO YALAWA MBEYU YE ZINDIGWA. 

Wana wa munhu monga wane wasakaga kutola mu- 
cekulu monga. Ninga mung'hala mwana we cicekulu 
yakatya, munhu mono kotola mwanangu yabite ku 
wulanga yakalete mbeyu ye zindigwa, ho yatole mwa- 
nangu. No mwanagwe yali mulenzi muswanu muno. 
Wawalya walume wane wo wahilaga kumutola. TJ 
sogo wo mwana yuyo we cicekulu yakahimbila mwi- 
bululu ibici itali lificile sunga ku wulanga. Yakamula 
muwaha wawo, yakabita yakamwagana mucekulu 
yuyo yakatya, " Ane ng'hukusaka." Mucekulu 
yakatya, " Ane nikalaga baha." Yakamupela malenga 
yakehevuga, yakamupela zindigwa yakalema. Muce- 
kulu yakatya, " Hono ukusaka nene unanuce mubici 
wuwo sunga ku wulanga, ukalete mbeyu zose, langa 
ho konhola." Mulume yakatya, "Kulonga ng'hani 
yiyo, mabici gose ng'huwa kunanuka awu wo 
wuf utile ? " Yakabita yakananuka yakanje hacanhya 
yalanje hasi,meso gakulema, yakawa kogopa yakatima. 
Yakapegwa mapinde gakwe yakawa kubita kwawo. 
Yakamulonjera mwanakwawe yakatya, "Mucekulu 
yuyo leceni nyo wadodo muswanu muno, ninga mono 
yakusaka kumutola, ho wuli mubici mutali wuficile 
ko ku wulanga, yananuce wuwo yafice ku wulanga 
yakalete mbeyu zose, yuyo yo komutola." Muyagwe 
yakatya, " Ane nghubita kumusola mucekulu yuyo." 
Yakawa kubita, yakamwagana yakatya, " Ng'hulon- 
dola mupemba-moto." Yakatya, "Nikalaga baha, 
mono yakusaka, ibici lilyo. Alo muwahawo si yaku- 
lonjera ? " Yakawa kubita kunanuka, yafice ho yafika 
muyagwe, yakogopa yakawa kutima. Yakamupera 
mapinde yakawa kubita kwawo. Yakamulonjera 
muyagwe, nayo nha vivyo yakafutigwa. Yakasigala 
muziwanda wawo Cawupele, vyono yali na wupele. 

Nayo yakatya, " Nane nobita." Wawahaze wakatya, 
" Waco'gwe cilemeye'se, holeka agwe matimba gany- 
alile no wupele wose ! " Yakawa kubita, yakamwagana 
yakamulamusa. Mucekulu yakatya, "Nagwe uku- 
cinza'ci ? " Yakatya, Ng'hulondola mupemba-moto." 
Mucekulu yakatya, "Malenga go kwihevuga go 
hasina, waco gwe ne libici si kokwiza mania gose go 
wupele?" Ca wupele yakawa kubita kunanuka 
mubici, hono wakanga wawahaze yakapuluta sunga 
ko kucanhya, hamba kwijera ng'o. Yakafika ko ku 
wulanga, yakawona munhu yena mugulu wumonga, 
yakatya, " Museka vilema ? " Yakatya, " Kwetu ko 
vili." Yakawa kubita nha vivyo vikwitang'anila ne 
we vilema, yakutya, '* Kwetu ko vili." Yakawa 
kubita ko kwikulu yakafika, vikewona no mutemi. 
Yakamutya mutemi, " Za kwenyu 1 " Yakatya, 
"Kuswanu du, nhyinza kulondola mbeyu, kwetu 
kusina mbeyu." Mutemi yakatya, "Viswanu, alu 
ugone mitondo nocenga mukung , ano. ,, Wakagona; 
waza kwela mitondo yaco, mutemi yakacenga muku- 
ng'ano. Wanhu wakaza wenji muno ; mutemi 
yakatya, " Mukuwona ng'humucemeni, nina mujenzi 
kalawa hasi yakusaka mbeyu yose kono yakanga." 
Wanhu wakwe wakatya, " Viswanu muwaha, coleta 
vyono uteye." Wakatutika mbeyu zose kono zalila, 
wakujidila ha mulango hono yakola; kaya yiyilya 
yono yina mubici wono yananucila, vinhu vyose 
vikamema mwibululu twa mbeyu yose. Mwene 
yakelaga ko mutemi, yakawa kutuluka ko ku 
mulango, yakawa kutima ho hasi. Wupele wono 
yali yena wukawuka wose, yakesopola muno. Munya 
mwana we cicekulu yakatya, " Agwe langa weza 
mukwemulima." Yakawa mutola mucekulu mono 
wawahaze wafutigwa kunanuka mubici. Mbeyu 
yikakwila zisi zose. Mbeyu ye zindigwa ko yalawa 
kucanhya. Cawupele yo yabita kusola, yikakwila 
kononze kose. 

SUNGULA NA NHYEWE. 

Sungula yahizaga ng'huku za wanhu vilo vyose. 
Izuwa linji wanya zing'huku wakatya, " Ivuji liku- 
mala ng'huku zetu, ciliteje." Wakatega; cisungula 
cikebata ng'huku, cikole hono cikolaga cikagwila, 
nhondo cikutumbila kuno cikulya ne ng'huku. Ice we 
likaza likatya, " Alo sungula ukwitundya kuno uku- 
lya ne nyama 1 " Sungula yakatya, " He ! " Lice we 
likatya, "Hono nane nize kwitundya komhera ne 
nyama V Yakatya, "He nokupera." Nhyewe ya- 
katya, " Ale wuka ta nitundye." Sungula yakatya, 
"Wamule umbopole ng'huwope viswanu." Nhyewe 
yakamuwopola sungula ; sungula yakamuwopa nhyewe 
mu mutego nzi ! yakamupera ne ng'huku, yakulya, 
sungula yakawa kubita. Wanya mutego wakuza 
kulingula, wakagana nhyewe yali mu mutego. Wa- 
katya, "Ayu muyenyu mono kamalaga ng'huku 
zetu; kagwila yena ne ng'huku." Wakawa mu- 
wulaga nhyewe ; sungula hamba kwijera ; yakamu- 
kawila nhyewe, yakawulagwa. 



MUNHU NA WANAGWE. 

U sogo ya munhu yakasesa viziko yakawagawila 
wanagwe yakatya, " Alu yeza nzala, viziko vivi cowa 
kukombela mboga." Musi yawo yeza nzala wakaha- 
ma, weza kujenda caka mu masi, u sogo yawo 
yo muteguzi we viziko. Yaza kukanga ku mbago 
yakalagaza viziko vyejete vye wanagwe. Wajenda 
du — ; yakatya, "Cicehe ciwale viziko." Yakawala 
yakatya, " Vinji vilagala wanangu vyenyu nyo weje- 
te." Wana wakatya, "Hambi cotenda wule Baba, 
mboga cowa kukombelaci V U sewo yakatya, " Mu- 

londe, hono mukuvyagana musole muze mucityatye, 
hono mwagane nzila yinji mbicilwe isanzu mulece 
kola, mukole yono si mbicilwe." Wakavyagana vi- 
ziko wakasola wakawa watyatya, wakagana nzila 
malekano, wakawona nzila yinji yina isanzu yinji 
yisina. Kumbe sogo yawo yawakoca wanagwe, mwe- 
ne yakakola yono yina lisanzu, wana wakakola yona 
yisina lisanzu. Wana wajenda du — ; hamba kuwa- 
gana ng'o. Wakagana ibwe iwaha muno, mwikalaga 
masoce mwibwe lilyo. Wene wakagana gene masoce 
musina, wakenjila wakapemba no moto mumo mwi- 
bwe. Masoce gakaza gakutya, " Nyumba yetu yiku- 
nung'ha ciwunhuwunhu." Gakasejelela gakawona. 
moto ne wanhu gakawa kutiza. Wene no lumbulye- 
wakekala mumulya mwibwe, lumbulye we cilume 
yakutega ng'hanga. Lumbulye we cicekulu yakabita 
kulondola mboga, yakagana mwanzu zanice wuhemba,. 
yakazola yakasenha, yakasaga wubaga, wakapapula.. 
Mitondo yaco lumbulye yakabita kulingula mitego, 
lumbulye we cicekulu yakabita kono yazola wuhe- 
mba, yakalonda mupanda we zimwanzu kono zisolaga 
wuhemba. Yalonda du — ; ko ku yisi, yakawagana 
wanya yisi wawulagwa ne masoce, masoce go gahala 
yisi ya wayago. Mwene yakawa kubita ko ku kaya 
ye likulu, yalanje, yakagawona masoce gakubita ku- 
dima zing'ombe. Mwene yakehundika, gakawa ku- 
bita gose. Nayo yakabita ho ha kaya, yakawa. 
kwinjila mu kaya, yakasola wusaje ne mele, yakate- 
leka wubaga yakapapula, wunji yakategulila lumbu- 
lye. Yakawa kubita ko kwibwe, yakagana lumbulye 
yakali na wuya ku mitego. Sunga lumbulye yaka- 
wuya, lumbulye yakatya, " Mhele moto nyanyile 
zinyama;" yakamupela. Lumbulye we cicekulu ya- 
gona hacanhya, lumbulye we cilume yagonaga hasi. 
Lumbulye we cicekulu yakalagaza nhili yakamugwila 
mu mhambaga, yakatya, " Alo cici ] " Lumbulye 
yakatya, " Unuse : " yakanusa yakatya, " Alo kusola 

hayi?" yakanyamala. Yakasola ng'hanga yakamu- 
pela lumbulye we cicekuhi ; lumbulye nayo yakamu- 
pela nhili, yakakomba, yakatya, " Alo yilawa hayi ? " 
Yakatya, " Yono cakomba igolo nagana mwanzu zilu- 
ndile ng'hazola wo capapula igolo ; alu zuwali nonda 
mupanda wazo kono zisolaga, mbita kufika ko ku 
yisi. Nigagana masoce gono cawinga baha, ko ko 
gali kumbe : wanya yisi gawawulaga gekaye musi 
geneco gose : ko solile wusaje wuwu. Nigagana ga- 
kubita kudima, zing'ombe zawa zawo." Lumbulye 
yakatya, "Nyamala, soko were mitondo cokwiwona 
nago." Wakagona wukera, wakatuluka ; lumbulye 
yakalongolela ko ku yisi. Wakafika, wakagawona 
gakubita kudima ; wakanyamala, gakawa kubita. 
Nawo wakabita wakenjila mu kaya, lumbulye yaka- 
sola wusaje yakavuga, wakalya; yakasuka ne mele 
wakakondya, wekala du. Lumbulye we cilume yaka- 
tya, " Lumbu lyangu, agwe ubite kono cilawile kwi- 
bwe lya mwewe (lye 'tagwa lye 'bwe, 'Ibwe lya 
Mwewe') ukekale kuko; hono ulanjilile si nijeye 
zuwali ne mitondo utye lumbu lyangu masoce 
gamuwulaga, lunji mitondo kwinha vivi kombona." 
Mwene yakehundika ha cituzi, lumbulye yakamupan ji- 
liza ne zindigwa, yakamupera ne lizinga lyo moto. 
Lumbulye yakawa kubita kwibwe lya Mwewe. 
Akuno lumbulye yakalindila sunga gakaza masoce, 
gakulawa kudima ; gaza fika ha k&ya. gakatya, " Ka- 
ya yikunung'ha ciwunhuwunhu." Gakazoza kaya 
yose ; mwene vyo yanamaye twi. Gakakatala kuzo- 
za, gakawa kusola zimheyo gakamile zing'ombe; kumbe 
hono yehundice munhu ho gawikaga mele gawo. Limo- 
nga ho lize liwice mele munhu yakasola cizinga yakako- 
leza zimvwili ze lisoce zikawa kwaka, likazoza, liyagwe 
lyaza wona nalyo likacinjilizo mutwe, zakwe nazo 
zikakolela. Gose gakawa kunoza nha vivyo, mvwili 
zago zose zikawa kwaka, nago gena mvwili nyinji 
muno. Gakawa kutiza kuzimya ne malenga, lilamba 

likawa kutali si gafika, gakafwila mu nzila gose. 
Twi yakagona baho. Waza kwela yakagalonda yaka- 
gana gafwiza gose. Yakawa kubita kucemo lumbu- 
lye kwibwe lya Mwewe. Wakawa kuza no lumbulye ho 
ha kaya, kaya yikawa yawo, ne zindigwa ne zimitugo, 
vyose vikawa vyawo, wakekala vilo. 

U sogo yawo no nyinawo mudodo ne wanakwawo 
wakaza, vikawa kwilamusa yakatya, " Muli waswanu 
wanangu ? Yaye cili waswanu du, mweze waswanu 
nyenye ? Yayo yo sese ta." Wana wawo (u nyina 
yawo yafwa, yuyo yatolile u sewo yunji, yo si yo 
yawalela,) wakawatelecela wubaga wakapapula, ne 
mihe wakawavujila wugali. Yakabita yakakong'ho- 
nha mele go munangali, ne mawijiwiji,na ge mabwa, 
yakahanza hamonga, yakamemya mheyo nyejete. Wu- 
gali waza kupya yakawapera mele gago go munangali, 
yo mboga yo sogwe no nyina. Yakatya, "Mulece 
senyu no nyinenyu walye, anye molya wa munyuma. ,, 
TJ sewo no nyinawo walya mele gose wakamala, 
wakagona. Ne cilo mele gagalya gakajima kunda, 
wakawa kufwa ne cilo vyono wejete, u sewo no 
nyinawo. Yuyulya mono yawulaga masoce yakatya, 
" Mulece wafwe, nene niwawulaje ; Baba mweneco 
yamula yakacidindila nzila ne lisanzu; ne viziko 
mweneco yataga ne nyono, ninga bo cili wanagwe." 
Wakawa wawika mu vitenjelo vyono wejete. Yuyo 
yakatema musi, yakawa mutemi. Vyo wetenda 
munhu na wanagwe. 



ZO MUMANYI KUTYANA VYOSE. 

Kwali munhu mumanyi kutyana vyose, itagwa 
lyakwe Manya. Kukuye yakamutya, <c Bulayi, utya- 
nile hengo yangu." Mwibwawe Manya yakalema 
kutyana hengo yo kukuye ; wakekala. Izuwa linji 
isoce likaza, lina na masili gakwe, ko ku kaya ya 

o 

Manya ; lisoce likatya, " Manya yo gwegwe umanyile 
vyose 1 " Yakatya, '* He yo nene." Likatya, " Usole 
masili gangu, utyane gawe mucekulu muswanu, 
hambi'ne ng'hufutigwa masili vyono notyana munhu, 
ng'husaka kutola." Manya yakatya, "Viswanu!" 
Lyene likabita; mwene Manya yehwesa vyono kotyana 
jnasili gawe munhu, yakafutigwa. Yakabita kuli 
kukuye yakatya, "Bulayi, kwangu nizizwa na mujenzi, 
mwene wa cisoce kaleta masili gakwe tyane munhu, 
ng'hulemegwa." Kukuye yakatya, "Nha gwegwe 
Manya umanyile vyose, kolemegwa nhawule 1 Ubite 
ukamutyanile." Yakatya , * * Futigwa bulayi si nodaha, 
mumhere mahala." Kukuye yakatya, "Nokupera 
mahala, ane waco manyile ? Nha yo gwegwe Manya 
mono wina mahala gose." Manya zikafuta ; yakatya, 
" Kena bulayi nomupeni ng'ombe nyejete." Kukuye 
yakalema zing'ombe yakatya, " Si nokuga za mwihwa 
wangu ; alu' gwe ubite kalondole njilo mbaha muno, 
bono lisoce likuza likuwuza vyakwe, agwe utye, wa- 
dodo wabita .kunyanya makala go kutyanila, ne 
malenga go kupozeza, usole njilo yiyi ulilile mahoze 
gameme : hono lisoce likuza vyo ulitezaje." Mitondo 
yaco likaza lisoce likatya, " Manya mhere mucekulu 
wangu." Manya yakatya, " Ng'hali, nali ng'hali 
kukulindila, ne wadodo wabita zuwali kunyanya 
makala, na malenga go kupozeza. Hono ng'hutyana 
munhu, ng'huwa kupozeza mahozi ; alu mwiceme 
mhuga yenyu mulilile nyungu yiyi yimeme mahozi go 
kupozeza." Lisoce likatya, "Hamba na katali ku- 
sina munhu mono kolila nyungu yiyi yimeme mahozi; 
mhere masili gangu mbite." Yakamupera yakatya, 
" Hamba na katali munhu yatyana cuma cikawa mun- 
hu 1 " Lisoce likawa kubita. Manya kukuye yamu- 
pera mahala ge nyungu. 

MUNHU NA MUGOLECE WAKWE. 

Munhu yatola mucekulu wakwe, yatolela kusi 
yinji ; yekala nayo vilo vinji. Mulume yakatuluka 
wuhoma nhembo mu mbago, mucekulu kono nyuma 
yakatuluka yabite kwawo ku wanyina. Yakawa 
kubita, yaza kukanga mu mbago mugati, yakagana 
ng'hutupa mu nzila, yikawa kugaluka ilimu iwaha 
muno, likatya, " Zuwali nokumela." Mucekulu yala- 
11 je zikafuta ; woyi he, cici lo cinhumile nize, mhali 
nindile mulume wangu, alu mati naligwa ! Yali 
yena no mwana yapapile, likatya, " Mhele citonga ce 
maf uta ; " yakaligumilila likamela. Likatya, " Na 
gwegwe no mwana wose nomeleni zuwali." Muce- 
kulu yaza kuhulika yakawa kulila, yakacemeleza 
mulume wakwe, yakawa kwimba nhavi ; " Muhoma- 
nhembo wuyaga Wanga ; " hamba kuhulika. Lika- 
tya, " Mhele mwana ; " yakawopola yakalipera sambo, 
kuno yakwimba; " Muhoma-nhembo wuyaga Wanga." 
Mulume kono ko yuli nhumbula yikalapuka, yakatya, 
" Nye wayangu ng'huhulika nha yunji yakunhambula 
yakutya, ' Muhoma-nhembo wuyaga Wanga ; ' kotya 
izi lya mucekulu wangu." Ilimu likatya, " Gumilo 
mwana ; " yakawopola majenyega yakalipera, lika- 
mela majenyega. Kulya mulume yakawa kuza, nho- 
ndo yakatanga vyono izi lya mucekulu wakwe. 
Mucekulu vyono yali yena vyose yakamaza : nhondo 
mulume yakatowela. Likamutunya yakagumilo no 
mwana, likamela ; yekala yali wene du : likatya, 
"Na gwegwe nokumela zuwali." Yakawa kulila 
yakemba, il Muhoma-nhembo wuyaga Wanga ; " mu- 
lume yakafika yakatya, " Naza yo nene Wanga wime 
baho." Mucekulu yakawa kubita ko mulume [ lyene 
vyo liinile du. Mulume yakapemba moto, yakaton- 
dola ng homango nyejete, yakatajila mu moto, zikapya 

zikadung'huwala kasu. Yakatya, " Ale wambe ma- 
noni ; " lyaza kwahama yakagumila makomango 
vyono nyejete mu mulomo kong'hologo, gakapagama 
ha malaka, likapya likawa kufwa; lyatezaga'mba 
nyama. Yakawa kukata yakagana mwana vyo ma- 
mi, ne vinhu vyono lyamela. Mulume yakatya, " Go 
mucekulu gwe uli mutali, alu wali weyambuza ta ; 
alo kumondaci 1 A a ; nali nesukwa. Ale wali 
unindile mbuye ; alu henhe ng'hutegule ku w&nyoko, 
kokwajilila muyangu." Yakawa mutegula ko ku 
wanyina ; wakatya, " Kuswanu kwenyu ? " yakatya, 
" Kuswanu du, ninga'se cali cabita wutondola mwana 
wenyu. Kono nyuma yakapisa muhinzo yali wene 
wuza kono kwenyu, ane ta ng'hali ku mbago nahuli- 
ka nhumbula yikulapuka, kanhyi ng'hahulika luzu 
lukuza lwa izi, munhu nba yakunhyema^ ng'hawa 
kutuluka du — ; si kumbe ilimu lyamwimya mu 
nzila, yakuhila kuza na kono kwenyu. U mwana 
ne citonga vyose du yalipera lyamela, nane nhondo 
ng'hawa fika, yasigala yali yene du ; ng'hawa kupem- 
ba moto ng'hanyanya ng'homango nyejete zikapya 
muno; ng'haligumilila likamela, zikapagama ha 
malaka, likawa kufwa. Ng'hawa likata, u mwana 
vyo mumi, ne vinhu vyose. Alu mwana wenyu neza 
mukombola; ma ku mitondo?" Hodu wutole wu- 
kawa kufwa. 



MUNHU NA MUCEKULU WAKWE. 

Munhu yali yatolile mucekulu wakwe. Wekala 
du — ; hamba kulela ng'o, sunga wakakombipa. 
Wa atya, " Cibite mu waganga, nhondo cifwe hamba 
kulela ng'o ? " Wakawa kwibata muganga. Muga- 
nga yakawalagula yakatya, "Alu molela mwana 
mucekulu, no mwana yuyo mulece kumupapila sambo 
za mitugo hamba nimu, mumupapile sambo ya mhani, 

no mulume mono kolotanga sambo yono mucekulu 
yapapilwa, yuyo yo komutola." Wakatya, "Yaye 
viswanu muganga." Mucekulu yakalela mwana wa 
cicekulu vyono yalonga muganga; u mwana yaka- 
wiluka. Muzerero yunji yakaza yakatya, "Ng'hu- 
saka mupemba moto." Mucekulu yakatya, "Nili 
baha, ninga munhu mono yakusaka kunhola yata- 
mbule sambo yono napapilwa." Mulume yakatya, 
" Kulonga mliem." Yatambula mitugo yose, ne 
vilimu vyose, yakafutigwa, yakawa kubita. Yakaza 
yunji, nayo nha vivi, yakafutigwa kutambula sambo 
yono yapapilwa mucekulu mono wakusaka kutola. 
Mwana yuyo muswanu muno, wenji wahilaga kutola, 
wakafutigwa kutambula sambo yono yapapilwa. 
Kwali mudodo yunji, yali muziwanda, yena wupele 
wose, yakatya, " Mwene mwana yuyo yakumufutileni 
nhawule? Ane nobita kumusola." Wawahaze wa- 
katya, "Waco gwe, cilemeye'se holeka gwe waco 
hambe goda wokupela 1 " Yakatya, " Alu ne niito- 
ndo nokwilawa." Waza kwera yakelawa nya nhanha 
ca wupele. Du — ; ko ku kaya yakafika. " Mbu- 
kweni ; " hamba mwidika yaye. Nayo yakekala hasi 
twi, hamba kulonga, yekala du. Sunga mu misi gati 
u mwana yuyo yakatya, " Alo go munhu gwe ukusa- 
kaci, kuza kuficila kwikala, hamba kulonga cinji 
ng'o, alo ukusakaci ? " Yakatya, " Ng'husaka mupe- 
mba moto." Mucekulu yakaseka yakatya, " Haa he, 
wayangu, waco gwe, cilemeye wawahazo na wanji 
wanhu wono wakangaye, holeka gwe waco 1 Ane nili 
baha, ninga ne munhu mono yakusaka, yalece kugu- 
ma, soko yatambule sambo yono napapilwa, ayo yo 
konhola, hamba yawe vyono yenha." Mudodo yulya 
yakatya, "Viswanu wayiko. Agwe si wakupapila 
sambo ya mhani 1 " Mwana zo kulonga zili hayi 1 
Yakawa mutola. Wakamukwema, wupele wukapo- 
na, yakesopola muno, yekala du. Wawahaze waka- 
muwonela wivu. Wakabita na ku mbago wakagana 

isima itali, wakamugumila mugati. Wene wakawa 
bita ku kaya. Wakabita wakatya, "Muyetu simba 
yibata." Kumbe ne cilo yakalawa mwisima, cilo cose 
ko ku nyumba yakwe, yakalonjera mucekulu wakwe. 
Mucekulu yakatya, " Watya kwibatwa Da simba ; 
wadanha si." Mitondo yaco yakalonjera u sogwe. 
U sewo yakawacema yakatya, "Kumbe wanangu 
vyo mwinha nye, mukatya muyetu simba yibata, 
kumbe nyenye mwamutajila mwisima; alu nane 
nomuwulajeni." Ninga mono yatajilwa mwisima 
yakatya, 4< Ng'o ye, ulece kuwatendela vibi ; ane 
langa nowuka." U sogwe yakatya, " Ane si ng'hu- 
saka agwe uwuce, langa weneco wawuce." "Wakawa 
kuhama. Yyo zinha zo mucekulu mono yapapilwa 
sambo ye mhani. 



MUD ALA NE WAHUMHA. 

Kwali wanhu wali musi yawo, wali wena ng'ombe 
nyinji muno. Yisi yinji yali behi; kwali ko wuli 
wuvina ; yisi yose wakabita ku wuvina. Kono 
nyuma Wahumha wakamang'ha, wakatanga zin'go- 
mbe yisi yose. Wakabita kaya ye likulu, wakagana 
wa cidala yumonga, yakatya, " Alu mwatanga zin'go- 
mbe, nazo zeza nyinji muno si zojenda yaye calagula, 
langa mulece nyimbilo lwimbo, ho zojenda mbera." 
Wakatya, " Wimbe ; " yakawa kwimba nhavi, '* Kono 
kwetu civinaga mumbe yo, samumbe, hoye mumbe yo 
hiyoho sambe.'' Wahumha wakawa kuvina muno. 
Yakatya, " Alu mwagala na wuvina mokwihomeleza, 
migoha ne mimaje ne zingula ne zinhumbi vyose 
muwice kwibululu, ho muvine viswanu. ,, Wakawa 
kuwika vyose, wakasigala ne zingala ne madwala; 
mudala yakacila kwimba. Wanyasi waza kulanga 
kwawo, cing'hundi zi; cing'hundi co wuvina ne 
zin'gombe vyono nyinji. Wakatya, " Alo kwetu 

cing'hundi ca cici 1 ne zinhunibula zikazumha, wakawa 
kuza wazerero. U mudala no kwimba yakatala, 
wene waco wahanga vikwitibula, ng'ombe yali ndama 
nha kuko. Wang'hala zin'gonibe wakawa kufika ; 
wene waco wuvina wahanga, hamba kuwona ng'o. 
Waza kuwona wakuza wakatya, "Mudala wimbile 
wayetu wakuza ; " yakawa kwimba, wakacila kuvina. 
Wakawa kufika, walanje Mahumha, " Hoyi, homeni 
manhu." Wanji wakananuka mwitembe, wakatejela 
ku mapinde gawo, leka wamalwe Wahumha. Wapo- 
na nha yumonga yumonga du ; mudala vyo yawatenda 
Wahumha. 



MWEGOHA NE WA WANDA WAKWE. 

Kwali munhu yali yena wawanda wakwe. Yaka- 
watya wawanda wakwe, " Cibite mhwani cikakwawe." 
Wakalumba, wakawa bita ko ku mhwani. Wakawa 
kukwawa, wakatuluka. Waza kukanga mu nzila, 
mutwa wawo, itagwa lyakwe yali Mwegoha, yakatya, 
" Mumhele malenga ng'we." Wawanda wakelonjera, 
** Cimuwulaje^i, ku kaya na mono nzila mose yawe 
kucigaza 1 " Wakawa muwulaga mutwa wawo. Sa- 
kami yakwe yikagaluka cideje, cikawa kwimba, waza 
cihulika cikwimba, wakacitowa, wacinyanya, wakalya. 
Weha wukagaluka cinji, kanhyi naco cikawa kwimba 
nha vivilya, cikutya, "Nobita kulonga ku kaya." 
Naco wakaciwulaga, kanhyi cikazuka cinji du nha 
vivyo du. Caza kukanga behi ne kaya, cikalongola, 
kufika ku kaya. Wene wakatya, " Cotya kasakapa." 
Cene caza fika cikawa kwimba. Wacekulu wali wa- 
memile hadeha wakutwanga wujimbi, wakatya, 
" Muhulicize ta, cideje cikwimba nhawule ti ] " wa- 
kanyamala twi. Cikawa kulonga vyono wetenda ne 
wawanda wakwe ; cikawa kwinjila kugati, cikagaluka 
mweneco Mwegoha, yakekala kugati sunga wakawa 

fika. Wakawa wabocela, wakawa kwilamusa, " Mbu- 
kweni : mbukwa. Alo muwaha yali hayi 1 " Waka- 
tya, " Muwaha yasakapa hono call kuwuya." Maka- 
nda gono wakwawa wakawa kusola, munhu lyakwe 
munhu lyakwe. Vilo vyaza kufika, wakawa kulalika 
wanhu, wakamema twa. Wakawa kufwagula libu- 
lulu, wakatandika nhyingo haciligati. Mwegoha 
yakawa kwikala, wakamufunika ne myenda. Wa- 
walya wono wamuwulaga wakawatya, " Mubite mu- 
mulanje nani lo;" wakufunula hamba kumutanga 
ng'o. Mutani yakafunula yakamutanga, yakatya, 
"Ayu si Mwegoha? " Nhondo yakawa kwinuka, 
wose wakamumanya, wakatya, " Si watezaga kafwa % " 
Mwene yakawa kutya, " Wanhu wangu wambulaga 
wasoka sawo. Alu nane nowawulaga wose ; weneco 
walongola kunhendela vibi. 1 ' Yakawa wulaga wose ; 
makanda gakwe gono wasola yakawa sola gose. Vyo 
wetenda Mwegoha ne wawanda wakwe. 



MUNHU NE LIYISI. 



Kwali kwina munhu yali yena lumbulye. Wa 
cicekulu wamalika'wose, yasigala yali yene mu kaya. 
Lumbulye nayo yali kaya yinji kono yatole^a ; yisi 
yo monga. Mu kaya mono yekalaga lumbulye we 
cicekulu zing'ombe zali mozi nyinji du ; ninga mu 
kaya yali we cicekulu yali wene yagonaga yali yene. 
Lumbulye yelawilaga kukama zing'ombe nhondo 
zose. Izuwa linji yaza kwilawa, yakwimba nhavi, 
"Kalumbu digula mukama ng'ombe, titi yalila ha 
mulango. ,) Lumbulye yakawa kudigula, lumbulye 
yakawa kwinjila; kumbe ne livisi likuhuliciza. 
Mitondo yaco livisi likelawa hakali mitondo muno, 
nalyo likawa kwimba, "Kayumbu uziguya mukama 
ng'ombe, cici yayiya ha muyango." Yaza kuhulika 
yakatanga lizi linji, si yadigula ng'o ; likawa kubita. 

Lumbulye yakuza yakemba, " Kalumbu digula mu- 
kama ng'ombe, titi yalila ha mulango." Yakawa 
kudigula, yakenjila. Livisi likabita kwilagula, mu- 
ganga yakatya, " TJbite ukagane manyang'hongo, 
ulavye lulimi galume, ho kolonga viswanu; hono 
wagane ifupa hamba ndaga ulece kulya." Likatya, 
''He;" likawa kubita. Lyaza kanga mu nzila 
likawona lifupa, lyajina wusungu, livisi lyalanga du 
likatya, " Nhyonjo hambe waceye yifupa yi ya 
kuyeka ? " Likawa kulya. Lyaza bita lijele kwimba ; 
hamba kuhulikwa. Kanhyi likabita ko muganga 
wakwe, yakatya, "Alu nhawule?" likatya, "A 
shinhunjiye." Yakatya, "Alu si walya cinji mu 
nzila V 7 likatya, "Nyaya cifupa mu nziya." Mu- 
ganga yakatya, " Mwiko kulya cinji mu nzila ; " 
likatya, "Ayu huyika wayiko." Yakatya, "Alu 
ubite ukagane ga mu wamba galume du, lulimi 
lopelumha, kolonga viswanu." Likawa kubita lika- 
gana ndaga mu nzila, wanhu watajile, likatya, "Ayu 
yiyi nayo ya kuyeka ? nyoya du." Likawa kulya ; 
libite kujela kwimba, hamba kuhulikwa ng'o. Likawa 
wuya ko muganga wakwe ; muganga yakatya, " Alo 
nhawule semwali?" likatya, "A cafucigwa." Ya- 
katya, "Nyo manhu nye muli mabezi muno ; ng'hutya 
mwiko kulya cinji mu nzila, si ukuhulika'lo 1 " 
Likatya, "Ng'huhulika hambi njaya yikucama, ayu 
nhyonjo nyocimbiyiya ju cunga fwice." Muganga 
walyo yakatya, " Alu ubite manyang'hongo gakulume 
muno, ulece kulya cinji mu nzila, hono ulye nhondo 
si nokulagula." Likawa bita likagana mafupa hamba 
kulya ng'o, ko ku kaya likawa fika. Likemba, 
"Kalumbu digula mukama ng'ombe, titi yalila ha 
mulango. " Yakawa digula, yalanje, ivisi likawa 
mwibata likamulya. Lumbulye yaza kuza, yalanje, 
mulango wuli mwazi ; yalanje, mawutu ge visi ; 
yenjile kugati, yacema hamba munhu kwidika ; 
yakawa kulila. Yakazisola zing'ombe, yakazitegula 

kwawo. Yakasola migoha yakwe na mumaje wakwe, 
yakawa bita ku mbago, yakagana nhembo, yaka- 
tya, "Mbukweni nyawaza;" wakatya, "Mbukwa." 
Yakatya, " Ng'hulondola munhu wangu ; " wakatya, 
"Ase cikali namuwona;" yakatya, "Alu ta si yo 
nyenye wawaha inu wayenyu wose ? Alu mitondo 
muwakong'hole wayenyu wose, muze nanje mono 
yamuliye, inwene kokwijera." Zinhembo zikalumba; 
zikawa bita kuwakong'hola wose. Vilimu vyose 
kono vyanga vikawa kuza, wa nhembo wo walongozi, 
vyose vikatunga nha kuku, cing'hundi zi si. U 
mwene mung'hala lumbulye yakema ha nzila, yakatya, 
4 *Anye wa nyawaza muwalonjere wesenhe wanhu 
na mbeyu yawo." Nhembo yakawa walonjera, 
wakawa kwisenha hayo hayo, wakawa kutunga. 
Munhu mung'hala lumbulye yakawa kwimba nhavi, 
"Caliye lumbu cilandya, caliye lumbu cilandya." 
Wa nyawaza wakabocela, " Si nene namuliye mase- 
mula, kaligwa ne likoko masemula, livwalile njerejesha 
masemula, na kunyuma na kumwande masemula, 
gombwe haha masemula, mhulula haha masemula." 
Zinhembo zikakana zikawa puluta, vilimu vyose nha 
vivyo du, sunga vikamala. Wakasigala kunyuma 
wa mulongo semwali wa mvisi; wakawa kuza. 
Yakemba, " Caliye lumbu cilandya ; " wakabocela, 
"Si ne namuliye masemula, kaligwa ne likoko mase- 
mula, ne likoko lya mu mbago masemula, livwalile 
njerejesha masemula, na kunyuma na kumwande 
masemula, kombwe haha masemula, mhulula haha 
masemula." Vili vyose vyamalika, mavisi go ge 
ndumilizo. Yalanje kunyuma, yakuza yakwevulika 
yeguta wusungu. Yakatya, " Alo gwe vyono wigute 
nhavyo, alo kulyacici]" likatya, " Nyiya maf upa na 
majaga;" yakatya, "Aka ninga yo gwegwe uliye 
ndugu yangu." Likasaka kukana, yakatya, "Ng'o 
yo gwegwe du ; " yakawa liwulaga nalyo. 

MUCEKULU NE NZOKA. 

Kwali munhu yali yatolile mucekulu. Mucekulu 
yali mbuya ne lizoka. Hono mulume yakwilawa ku 
mugunda kulima, mucekulu kono nyuma kavuga 
wugali kapanda mu nhambiko ne nhoma ye mele yaku- 
tegulila mulume ku mugunda. Kumbe yakukola ku 
vyugulu kono kwina lizoka limbuya zakwe yakalicema 
yakemba, " Cizoka mamhanda ' lawila kuno nzo 
wilolele mu nhindili." Lizoka likahulika likalawa- 
niza, yakalipera wugali ne mele, likalya likawa kuho- 
hela. Wono lyasigaza lizoka yakategulila mulume 
wakwe ku mugunda, yakacema mulume, " Uze ulye 
zindigwa;" mulume yakawa kuza. Yalanje wugali 
wisimile, yakatya, " Alo wugali winha wule ? " Muce- 
kulu yakatya, " Nali mbicile he kumbo, ane ng'hudata 
nyumba, kumbe zing'holo zikulya wugali." Mulume 
yakanyamala hainba kulonga cinji, yakalya du. 
Mitondo yaco kanhyi nha vivyo, vyono lizoka lyo 
. likwamula kulya siyamanyile u mulume. Nhondo 
izuwa linji mulume yakabita mu waganga yakatya, 
" Nye waganga, ane no muyenyu nilawilaga ku mugu- 
nda, ninga mucekulu wangu hono yakuza ne zindigwa, 
ndigwa ziligwe, hono ng'humuwuza yakutya mitugo 
zikulya, hamba mbeka, ng'husaka kumanya, muno- 
njere." Muganga yakatya nhavi, "Mucekulu wako 
yuyo yena mbuya, ne mbuya yiyo yono yena nayo si 
munhu ng'o ; vili mbuya ne lizoka, izoka lilyo nyam- 
wilu, iwaha muno.' , Yakatya, ** Alo muganga notenda 
wule 1 " Muganga yakatya, " Alu gwe mitondo 
wilawe hakali muno du, 'ubite ko ku cugulu kono 
kwina lizoka. Hono weza kufika wimbe nhavi, vyo 
kembaga mucekulu wako, lizoka liwa kulawa, ' Cizoka 
mamhanda lawila kuno, nzo wilolele mu nhindili; 
kowona likulawa. Agwe unole mumaje mukali ta ; 

hono likulawa, wamule ulece lilawe lilunde ; hono 
lyalunda, udumule mutwe ; hono lyaf wiza, udumulanje 
mabimha madodo madodo, kono mucila na ku mutwe 
tajile mu cigulu, aga mahindi ga haciligati kasice 
gapye ; du hono mucekulu wako yakuza kowona 
wugali vyono wuswanu." Hodu, yakawa bita 
kunoza vyono muganga yalonjile. Yaza kwilawa 
yakemba no lwimbo vyono yalongo muganga, likawa 
kujawa lyeneco ; yakawa lidumulanga hadodo hadodo. 
Mahindi ganji yakatajila mu cigulu, ganji yaka- 
kasika, gajina wusungu. Mucekulu yakawa kuza, 
yaza kanga behi, yakahulika lipasiliye nyama likwa- 
huka ; ninga kuno yasimbile muno vyono yagane 
lizoka hasina, limbuya yakwe. Yakatya, tc Uze ulye 
zindigwa ; " mulume yakawa bita ; yalanje, zindigwa 
nhondo vyo swanu. Mulume yakatya, " Alu zuwali 
zindigwa nha ziza viswanu." Mucekulu yakatya, 
"Zuwali ngona nhamigwe, nhuma mwana yo 
yadindile ne nyumba, nali saka kudila, njera muyangu 
si nimulonjeye, leka mbite du, niwa kuza. ,; Mulume 
yakawa kulya, wugali vyo wuswanu. Mucekulu 
yakatya, "Alo nyama ya cici yono yijinile nhavi?" 
Mulume yakatya, "Nyama du ; yiwe si nyama ane 
mhali nilye, lunji mhali ng'hasice ? " Mucekulu 
yatya, " Ale nhemele nilye ; " mulume yakatya, " Sole 
mumaje, teme, ulye, ane ng'hali kulya wugali." 
Mucekulu yakawa tema yakawa kulya, yakatya, 
" Ng'husigazize ? " Mulume yakatya, u Hono uku- 
saka ulye, ane namula cidaha nating'hwa, umale hono 
wende." Mucekulu yakalya tici, hamba kusigaza 
ng*o, wakawa lima. Mucekulu yakatya, " Ane neza 
wuya ku kaya ; " mulume yakatya, " Uwuya; " 
yakawa kuwuya. Yaza wuya yakakola ku vyugulu, 
yakemba, lizoka hamba kulawa ng'o ; yakawa wuya 
ko ku kaya. Mulume nayo yakawa wuya ku kaya. 
Yaza kuwa ne mihe mucekulu lizoka lyono yaliye, 
zinda zikamema twa, yakawa kufwa. Hono waza 

kwera hakali mitondo, Wakabita kuwukuta 'fwa. 
Wanhu wakamema twa, mulume yakatya, " Mucekulu 
yuyu ndugu yenyu, mubala muno muno, yakuwa 
teleka zindigwa kumbe vili mbuya ne lizoka, lizoka 
lyo lyamulaga kulya zindigwa, likusigaziza'ne. Hono 
yakuleta zindigwa ziligwe ; ane, Alo zindigwa 
zinhawule ? Katya, Zing'holo ziliye, ane nali kudinda 
nyumba; kumbe yakudanha. Nhondo zose nha 
vivyo; nhondo ng'habifca mu waganga, wakawa 
kulonga vyono vili mbuya ne lizoka, nane ng'hanoza 
vyono muganga yateye, niliwulaga lizoka, nimupera, 
kalya. Alu hono yalya, zinda zimema, kawa kufwa ; 
mukuhulika ndugu yenyu yafwiye vyo yenha mubala. 
Ta jeleni na nyenye, mucekulu yakunoza nha vivyo, 
mati viswanu ? " Wanduguze wakatya, " A muyangu 
hambi'se colongaci ? Ayo yali mubala, kewulaga 
mweneco, hasina cinji ; lunji mhali yaciwulaje na 
sese." Zikawa kumalika; hamba hepe si yalipa ng'o. 



CIZIWANDA NE WAWAHAZE. 

Kwali ko lili ivisi musi lyakongaga wanhu, lyabote 
ludayiga cinji, lyatajila ne ng'husi, lina nyumba 
mbaha muno, kuko ko limalilaga wanhu, likubita 
likuwakonga no wuvina. Izuwa linji likwagana 
wahinza, likatya, " Cibiteni ku wuvina, alo si mukuwa 
kuhulika? lanjeni ta co wayenyu vyono cagala." 
Wahinza wasagaga, wakawa pata no wuhemba, vikawa 
kubitana ne livisi. I cidodo cawo cikatya, "Nane 
cojendana. ,, Wawahaze wakalema, wakatya, " Waco 
wina mapele, ukacikozezeci cevu ku wanhu ? " Nyi- 
nawo yakatya, " Mubite nayo ; " wakalema ; mwene 
yakawanjilila, wakubita mwene yali munyuma du 
sunga wakafika ; waza fika nayo yakawa fika. Lyene 
livisi likawa kwimba, milango yikadiguka yose vyono 
midatu. Ciziwanda cikuhuliciza vyono likwimba; 

wakawa kwinjila, nayo muziwanda yakenjila. Wa- 
kawa kwinjila ko kugati, nako kutitu tuku, livisi 
likatya, " Alu mwikale baha, ng'haceme wayenyir 
waze ho muvine." Likawa bita, likemba milango 
yikawa kudinda, wene wali kugati. Ciziwanda cawo 
cono walemaga cikatya, " Alo mwene wuvinaci wu, 
nawo wo kwikala mu nyumba nhitu nhavi ? " Wawa- 
baze wakatya, " Langa ta mwene, si zo cali lema zizi, 
wumanyimanyici 1 " Nayo yakatya, " Ale du, ninga 
cowoua ta." Ciziwanda cikapemba moto, cikabita 
kumulika kugati, cilanje, cikawona cidala kugati, 
caza langa nhavi mapala ko wuzogo wamema ; yaka- 
bita kulonjera wayagwe, yakatya, "Liyenyu lilyo 
lihelela kucema gayagwe, zuwali moligwa." Wakatya, 
" Leka uli mudesi ; " yakatya, " Hono nili mudesi 
muheni mulanje;" wakawa bita, yakatya, "Lanjeni 
ta, wuzogo wa cici wu 1 ?" Waza wona wo woga 
wukawebata, wakatya, " Alo cotenda wule zuwali T" 
Zo kulonga zili hayi ! Yakatya, " Co mwali saka 
wuvina wenyu, muwona wowu." Yakasola liceto 
yakaceta muyagwe mono yalelwa yakamulecela, yaka- 
tya, " Alu'se copona cina mikulungo, cotya cili wana 
wa nhongolo." Wawahaze wakamunena "Nasecice- 
te ;" yakatya, "Nha mwali kunema, mukutya nomu- 
kozeni cevu, alu nhawule 1 " Zo kulonga zili hayi ! 
Yakawa waceta wose, mono yakuceta wayagwe yo 
muziwanda mono walemaga. Yakatya, " Alu musole 
vyuma vye wayenyu wono walizagwa cibite, alu geza 
behi gocilya na sese ; alu hono cikwitang'anila mweze 
kutya cili wana wa nhongolo, ho copona ; mukuhulika 
ta?" Ale wakatuluka, walanje, milango midindwe, 
wakatya, a Alu cokola hayi ? " Wakawa kulila. 
Muziwanda yakatya, "Mwene yali kwimba nhawule V 
wawahaze wakatya, " Cisemwa ; " mwene yali yaku- 
mbuciye. Yakawa kwimba, yikadiguka wakalawa- 
niza wose ; kanhyi yakemba yikadinda yose. Waka- 
wa bita, waza kanga kumwande viketang'anila ne 

livisi, likatya, u Alo mulawa hayi ? " Wakatya, " So 
cici lo kuciwuza?" likatya, " Ng'huwuza da;" waka- 
tya, " Ase cili wana wa nhongolo ; " likatya, " Ale 
niubite." Wakabita ; nhondo viketang'anila ne lyc- 
neco, likatya, "Alu nye mulawa hayi?" wakatya, 
" Ase cili wana wa nhongolo ; " likawa bita, kanhyi 
likawuya ne nyuma, likatya, " Mbeka muli wana wa 
nhongolo ?" wakatya, "He cili wana wa nhongolo, 
agwe. nhawule kuciwuza kejete % " likatya, " Ng'hu- 
wuza du manye." Nawo wakatya, " Alu comulonjera 
nhongolo vyono ukucibunza ; " likatya, "Mulece 
mulonjera, alu mutate." Wakawa bita, vikwitang'a- 
nila na ganji ; kumbe lyali lyabita kulonjera maya- 
gwe gakawalye." Muziwanda yakatya, " Alu muku- 
wona gali kubita kulya nyenye gaga gono mukwita- 
ng'anila nago." Lyene likalongola kufika ha kaya, 
gayagwe gakawa kumema twa ; likemba milango 
yikawa kudiguka, liken jila ne nmyagwe gakenjila ; 
galondola hamba kwijera. Likawuza cidala, cidala 
cikehundika ; gakaciwona cidala gakacilya. Awalya 
wakabita ko kwawo, wakafika; nhondo wakawa 
walonjera u sewo no nyinawo. Wakatya, " Alu 
mwiwakungu, kumbe cibita kuligwa, mhali si mwana 
yuyu cali catajika wose, honjezi yuyu ; mulanje 
vyuma vivi vyose vilawa kuko, vinji civileka. Kuka 
ko gamalilaga wanhu, wuzogo ko wamema. 



ZA MONO YALEMEZA WANAGWE 
KUMWEZI. 

Kwali munhu yali yena wanagwe. Yali nzala 
musi, wanagwe wahepaga ng'welu na nhafuta. Ya- 
katya, " Wanangu zing'welu mweze kuhepa kucilima, 
na kusukuma, na kutakama ; kumwezi nema ye." 
Wanagwe wakahulika, wali wa cicekulu. Wahunga 
malanga gose gono yalonga zikamalika. Izuwa linji 

wakatya, "Walasi, cijere kono Baba kalemaga; wa- 
kawa bita wakagana zapya zang'onya, wakatya, 
"Akuno langa," wakahunga wakakolela kutakama 
ko ku'kaya. U sewo no nyinawo wakatya, "Alo 
zuwali muhunga hayi ? " wakatya, " Cihunga kutaka- 
ma, si cikuwa kuwona;" wakefunda wose wakatya 
kutakama ne ciziwanda. Wakagona, mitondo kanhyi 
wakabita wakahunga, walanje, wakawona nyumba ya 
wazerero, wazerero wawo wagalukaga masimba, wali- 
zaga wanhu. Mu nyumba yiyo weneco wali hasina ; 
wakaf wagula, weneco waza wuya, wene wakehundika 
ku cituzi ce zingwagu. Waza fika walanje, nyumba 
fwagulwe; wakatya, "Walasi mono yafwaguye nyu- 
mba yetu nanilo ? " wakatya, " Magu." Wakagona, 
mitondo yaco kanhyi nha vivyo, wakagana nhondo 
wavuga no wugali, wakezina, wakawa kulya, Nhondo 
wakabita ku waganga ; waganga wakatya, " Mubite 
mukasuwe ng'hangala, muwice ha mafigwa, wong'wa 
ng'hangala wogala, mowagana baha wono wakunoza 
nha vivyo." Wakawa bita wakasuwa wakawika; nho- 
ndo wakawagana; walanje, wahinza waswanu, wakawa 
kwihaga munhu wakwe, munhu wakwe. Ciziwanda 
cikalema kutolwa, wawahaze wose wakatolwa. Caza 
kuwa mu cilo mugati, ciziwanda cali cigonile cili yene 
hayo cili meso, wawahaze wagona. Wene wazerero 
wawo wakenuka, wakatya, " Alu wagona ciwalye." 
Wakawa kwimba nhavi, "Nyalwino sonzoloka cilye 
nyama." Ciziwanda cikasinhuka, "Woyi mapele 
gangu gakupaya : " wasakaga kugaluka, kanhyi wa- 
kawa gona wose sunga wukera. Wazerero wawo 
wakabita kupelemba wose, ciziwanda cikawalonjera 
wawahaze cikatya, "Walume zenyu wawa malimu, 
golomulyeni." Wene wakabeza, yakatya,* "Hono 
mukubeza, alu ne mihe nomuwopeni vilejehe wose 
mu migulu, hono ng'hudanha mowona." Ne mihe 
yawa wawopa wose, wagona du ; mu cilo mugati 
wakasinhuka wazerero wawo, ciziwanda cikakwega 

mulejehe mholamhola, wawahaze wakasinhuka, wala- 
nje, wakawa kogopa. Ciziwanda cikatya, "Woyi 
yaya gwe, notenda wule mapele aga gakunhamisa 
nhavi, ng'husaka kugona gakutama du." Kanhyi 
wakawuyilila, wakawa kugona sunga wukera. Ya- 
katya, "Alu muwona;" wakatya, "He, cotenda 
wule 1 ? hono cikale na wawa wocilya cigonile." Kono 
nyuma wakatoloka : wazerero wawo waza wuya, 
walanje, wali hayi ? walondola hamba kuwona. Wa- 
londa mupanda, walonda du — ; waza kanga ku- 
mwande ciziwanda cikatya, "Hono yunji yahumuce- 
meni mulece kulanga kunyuma, hono mulanje moli- 
gwa," Wajenda viketang'anila ne livisi likatya, 
"Mo wahinza nye, alo mukulawilila hayi, muli 
waswanu nhavyo?" wakatya, " Cikulawa kwetu;" 
likawa kubita. Lyaza kanga kumwande viketang'a- 
nila ne wazerero wawalya, likatya, " Mukubita 
hayi?" wakatya, "Si witang'aniye na wahinza 
wanji?" likatya, " Nitang'anila nawo lulu baha, 
niwaleka wacehile, leka ta mbite ng'hawagane nowa- 
ceza no mulomo." Lyamang'ha du hono liwalecile, 
likagana hasina, lyamang'ha du likawagana wacehile, 
likatya, "Wahinza nye, so cici lo mukwiyoha nhavyo, 
alo si musimulaga na wayenyu 1 wakatya, " Waco'se 
cosimula nhyici?" Likawa wuya ne nyuma kono 
likulawa. Nawo kono nyuma wakatuluka, wajenda 
du. Nalyo likabita viketang'anila nawo wazerero 
walya likatya, " Alu nhondo niwaleka wacehile behi 
du, lulu baha mowagana, mulece kuzoza ; " kumbe 
wabita katali. Lyene livisi likawa bita kono lyali 
bita. Wana walya wajenda du, behi ne mbago ye 
migunda yo kwawo. Wazerero nawo wakasejerera, 
wakacemeleza, wejete wakalanga kunyuma; waza 
langa kunyuma wakema, waza kuza wazerero waka- 
walya vyo wejete, wayawo wakabita. Kanhyi waka- 
cemeleza, wejete wakalanga kunyuma, wakema, nawo 
*wakaligwa. Cikasigala ciziwanda cili yene ; wakace- 

meleza wanena muno, cikatya, " Hono nalya ndigwa 
zenyu nolanga kunyuma, hono si nalya si nolanga, 
ng'o." Muziwanda si yalanga kunyuma, yakawa 
bita ko ku kaya. Nhondo u sewo no nyinawo waku- 
ngula, waza muwona wakezina muno, wakatya, " Ala 
go mwana gwe ukulawilila hayi?" yakatya, "Ase 
kono Baba yacilemeza kumwezi ko cabita, cikagana 
nyumba yili yene musina munhu mugati. Kumbe 
nyumba ya wazerero, ne wazerero wawo wagalukaga 
simba, wakawa cihaga wose, ane ng'halema. Yaza 
kuwa mu cilo mugati, ane nili meso, wayangu wago- 
nile ; walume wawo wakasinhuka wose wakasaka 
kugaluka, ane ng'hatya, Woyi wupele wangu, waka- 
tya wali meso. Waza kwela ng'hatya, Walume zenyu 
wawa malimu, mhali si nene zuwali mhali muligwe ; 
wene wakabeza. Ne mihe ng'hawa wopa vilejehe, 
wakewonelela ; alu ho citoloka, cikuza mu nzila, 
niwatya, Hono yunji yakumucemeni mulece kulanga 
kunyuma. Izuwali aha wayangu hamba kuhulika ! 
Walume zawo wacilonda ; wakucemwa ho walanje 
kunyuma ; wema, wawa kuligwa. Ane si nanjilc 
kunyuma ng'o. Zo ze wana wenyu, mhali cize wose 
zuwali." Vyo zinha zo munhu mono yalemeza wana- 
gwe kumwezi. Wayagwe wakatya, "Mwiko kule- 
meza wana kunji, wanhu wajendaga malanga gose." 



ZO MUNHU NO LUMBULYE. 

Kwali munhu yali yena lumbulye. Wayawo wose, 
ne nyinawo, no sewo, wose wafwa na nzala ; wene 
vyono wejete no lumbulye wakaponela mu mbago 
mu wupera. Wekala du — ; cikaza cideje cikatya, 
" Gwe go munhu uze ta ng'hutonje kono kwina 
iindigwa. > ' Lumbulye yakamuleka mu mhango ye' 
bwe, mwene yakatyatya cideje. Cikamutonga ko ku 
kaya yinji mbaha muno, yisina wanhu, kaya ya 

masoce. Yakawa bita mu kaya, ne cideje cikamula- 
jila vidong'a, ne zing'ombe zali mo zili mwibululu. 
Yakawa solo wuhemba ne mele, yakawa bita ko 
kuli lumbulye, yakamupera lumbulye wuhemba ne 
mele. Lumbulye yakatya, "Alo cici?" lumbulye 
yakatya, "Wo wuhemba wo walizaga- wasetu i 
katali." Yakawa kusaga yakavuga, wakalya ne 
mele, wakawa gona. Mitondo yaco waza kwera 
yakabita lumbulye ko ku kaya yiyilya, yakehundika 
ku cituzi ce zingwagu, yakanyamala kuko twi. 
Yekala du ; sunga masoce gakawa kuza mo mu kaya 
- gakatya, " Kaya yikunung'ha wunhu wunhu." Mwe- 
ne yakanyamala twi ; gakawa kwinjila gose, liwaba 
zawo likabita kwikala hono yehundice, likegamila 
ku nhuzi, ganji ga gakukama zing'ombe. Mwene 
yakawa sola milejehe, lisoce vyono lyali lina mam v wi- 
ll menji^ yakawa liwopa mwisumbili nzi. Likawona 
wusungu, likazoza, gose gakatitimuka kaya yose na 
wuwaha, gakazoza muno, lyono lyawopwa likaku- 
mhula ne mamvwili likawa kutiza. Gose gakatiza 
gakaleka zing'ombe no wuhemba, gakawa bita ku- 
canhya, yo mihamile gakawa kuhama. Munhu yulya 
yakabita kusola lumbulye, wakahalila kaya, yakawa 
mweneco munya kaya, ne zing'ombe, no wuhemba, 
ne zinhembo, vyose vikawa vyakwe no lumbulye. 
Wanhu wenji wakahamila kuko, sunga yakatola, 
yakawa yo mutemi musi yiyilya yose. 



MWANA NE ZINHYENJE. 

Kwali na munhu yali na wanagwe wacekulu 
wenji wakatolwa, yakasigala yumonga yalemaga 
walume. Yakaza muzerero yunji muswanu muno, 
yakawa mutola, kumbe muzerero yuyo isimba. Ye- 
kala baho vilo; hanyuma yakatya, "Alu neza bita 
no mucekulu wangu kwetu cikalamuse." Wakwewe 

wakatya, " Mubite hambi henaci 1 Biteni wanangu." 
Wakatuluka wajenda du — ; mo mu mbago; mu- 
lume yakatya, " Izuwa lyasweza, cigone baha." Wa- 
kawa bita mu mhango ye 'bwe, waken jila wakagona 
mumo wukela. "Waza kwela mulume yakatya, " Ciswe 
baha zuwaH;" wakaswa. Mulume yakabita kusa- 
gata, yaza kanga ku nyika yakagaluka simba, yaka- 
luma mbata, yakaleta ku ngono yakatya, " Ng'huga 
hamba yilumwa na cici." Wakawa kulya, wakagona 
baho kanhyi wukela, waza kwela yakabita ku nyika, 
yakagana vilimu vyamema mu nyika vili vyose. 
Zinhyenje zikawa kutiza, zikabita kumwagano muce- 
kulu, zikatya, u Alo go munhu gwe, akuno kuza na 
nani?" Yakatya, "Na mulume wangu." Zikatya, 
" Alu mulume wako yali hayi ? " yakatya, " Kabita 
kusagata." Zikatya, " Woyi be, agwe kwajilila, 
mulume wako yuyo si munhu yaye, ikaba; ase 
cimuwona vyono yakulawa mu mbago vyo munhu 
du, cilanje, liwe simba, alu cilonda migulu ho baha ; 
alu nagwe lyolokulya. Henhe cikutegule kuli nyoko 
u kwenyu kono yakusolile; vyono wendile go mu- 
ng , halaco. ,, Yakatya, " N'go ye cojendana ko kwetu 
kuli wa yaya na baba." Wakawa kutuluka, lyene 
likali kupelemba ; wajenda du. Lyaza kuwuya lilanje, 
magulu ge zinhyenje mupanda gobo, no mucekulu 
wakwe. Likataga manyama, lyamang'ha du — ; li- 
kabita kuwagana mbago ye behi no kwawo, likawa- 
gana likatya, " Mwime nayo baho, naza no muyenyu ; *' 
wakawa kwima, wakamema viswanu wa nhyenje, 
yakuza vyo munhu du. Yaza kanga behi, yakaga- 
luka simba ; wakatya, " Kuwona mulume wako vyono 
yenha." Likawa koloma, likazumha, nhyenje yili 
hasi, nhyenje yili hasi, nhyenje ikumi. Yimbaha ye 
zinhyenje yali muciligati, yikawa kuza yikema ha 
mhero ; yene simba yaza kuza ho yizumhe, muwalo 
wa mu mazagasa, ta du; likabita kugwa. Kanhyi 
yikawuyajiza, sunga simba yikaf wa ; zikawa bita no 

munhu ko ku kaya. XJ sogwe no nyina wakuwuza, 
"Alo nye mwana yu mumusola hayi?" zikatya, 
"Mumuwuze mwene kolonga." Wakawa muwuza, 
yakatya, "Mulume wangu mono yanhola, kumbe 
yali simba, yatya cibite kwetu, kumbe yasina kwawo, 
yali kudanha. Yakaficiza mu mhango ye 'bwe, yali 
kubita ku mbago, yakugaluka simba. Alu'wa wa« 
muwona vyono yakugaluka, wakawa kuza kunonjera 
vyono yakugaluka, wawa kutya cikutegule kwenyu, 
mulume wako kokulya na gwegwe, niwa kutya 
munhegule kwetu, ciwe kuzana. Ciza kukanga mu 
nzila, nayo kawa cityatya, kacagana mu nzila vyo 
munhu du, kaza kanga behi kawa kugaliika vyono 
yakugaluka, nane nhondo nimuwona ne meso gangu, 
kawa simba, liwa kulumanga zinhyenje, ziwa kuf wa 
nyinji ; nazo ziwa liwulaga, liwa kuf wa, alu ho ciwa 
kuza, vyo zinha zo mulume wangu." XJ sogwe 
yakatya, "Alu 'mbi nhawule, nimupereni ng'ombe 
hamba nhembo, cono mosaka nyenye'J" zikatya, 
"Mucitegule kono kwina nyika yono yina sinde." 
Yakawa zitegula ko ku nyika mbaha, yatulika sinde, 
yakatya, "Aleni!" zikatya, "Hodu cisina cinji na 
gwegwe." Yo ndumo yo mwana mutolwa; nhyenje 
zo zamupon'ya. 



WANA NE MAHALAFU. 

Kwali na munhu yali yena wanagwe wapelembi. 
Yakatya, " "Wanangu hono mukupelemba, mupelembe 
kucilima na kusukuma na kutakama, kumwezi nema 
ye ; muhulice 1 " Wakatya, " Heya cihulika. ,, Wa- 
pelemba malanga gose wakamala vilimu vikatiza 
kumwezi vyose. Izuwa linji wakatya, " Walasi cibite 
kumwezi cikajere, mwene Baba yakucilemeza, kwina 
cici lo 1 " "Wakabita wakagana zinimu zenjira muno, 
wakatya, " Akuno langa ! n Wakawa kusita ngono, 

vilo vyo wekala kuko, hamba kuwuya ku kaya ng'o. 
Izuwa linji wakabita kupelemba, mu ngono wakaleka 
muyawo yumonga, wose wakabita ku wupelembi. 
Mono yasigala mu ngono yakahulika cihumbi cikulawa 
kucanhya, kumbe ideje iwaha likulawa kucanhya liku- 

za yo hu tipu ha ngono. Yalanje, likatya, 

"Nalawila nene kasusuwala mulya vikali ; " yakawa 
lipera zinyama zose, likalya likawa kubita. Wayagwe 
waza kuza, wakatya, " Alo zinyama zibifca kwihi 1 " 
yakatya, " Liza ideje iwaha muno, litya umhere 
zinyama, hono ulece kumhera nokulya gwegwe, nane 
niwa kogopa niwa lipera." Wayagwe wamuhosa wa- 
katya, " Uli mudodi muno, idejedeje lili du lyo wali 
kogopa;" yakatya, " Alu mitondo yunji yasigale." 
Muyawo yunji yakatya, " Ane nosigala baha hono 
ngono ; " waza kweivi yakasigala yali yene ha ngono. 
Yahulicila cihumbi hu tipu ha ngono, yala- 
nje, zo kulonga zili hayi ! Nhondo yakucicima, likatya, 
"Nalawila nene kasusuwala, leta zinyama mbera;" 
yakawa lipera zose, likalya likawa kubita. Wayagwe 
wakaza wakatya, " Alo nagwe zinyama zibita hayi 1 " 
yakatya, " Walasi mulece kulonga ; *' wakatya, " Ci- 
kana'se muli wadodi muno, nhondo idejedeje lili 
ng'halipere nyama." Yunji yakatya, "Nhondo nane 
nosigala mitondo hono ngono." Mitondo yaco yaka- 
sigala ha ngono yali wene, yahulicila, cihumbi 
hu . . . . . tipu ha ngono, yalanje, vikelemanwa ; 
zinyama yakawa lipera zose. Wose wono wapingaga 
wakafutigwa, cikasigala ciziwanda cawo, cikatya, 
"Nane mitondo nosigala hono ngono." Wawahaze 
wakatya, " Waco gwe, vilemeye co wanhuwanhu hole- 
ka'gwe, waco ! " Waza kwera, wakamuleka ha ngono 
yali wene, yakanola mumaje wakwe wukakalipa muno. 

Yahulicila cihumbi hu tipu ha ngono, likatya, 

" Nalawila nene kasusuwala mulya vikali, go cidodo 
gwe leta zinyama." Cikatya, "Ndete zinyama, zako, 
wamhera nili zinyama zono nokupera?" Likatya, 

[ *' Alo go mudodo ukunonza nhawule 1 " naco cikatya, 

" Alo gwe ukunonza nhawule 1 " likatya, " Leka ta 
ng'hwagane." Cene cikawa kwinoza no mumaje waco, 
lyaza sejerera ho ligolole libawa, yaza wutegula 
mumaje, libawa, du lupu ; kanhyi ho ligolole liyagwe, 
nalyo lupu, gose vyono mejete, yakawa lidumula no 
mutwe, likawa kufwa. Yaza kwikala yakahulika 
cihumbi cinji hu . . . . tipu ha ngonoj likatya, " Na- 
lawila winoze;" vyono liyagwe lyalonga, nalyo vyo 
likatya. Mwene mudodo yuyo yakatovula, nalyo lika- 
vilema, lyaza golola libawa ho limutowe ne bawa, 
yakawukwega mumaje wakwe, libawa lupu ; ne liya- 
gwe nalyo, nha vivyo gose vyono mejete, yakagalundila 
nyanhanha. Wawahaze waza kuza, wakali kutali 
walanje, manhu gagungumaye ha ngono, wakatya, 
" Woyi mudodo gamulya ; " wakawa kogopa. Mwene 
yakawa wona yakatya, "Muze mulece kogopa." Wa- 
kawa kuza, walanje, gafwiza; wakatya, "Alu mitondo 
eibite ku kaya ; " wakatya, " He." Waza kweira 
wakatya, " Alu cogatenda wule lu 1 " ciziwanda cono 
cagawulaga cikatya, " Mugalece baho, eibite." Wa- 
wahaze wakatya, " Cogaticimiza na moto;" muziwanda 
yakawatya, " Mugalece ganyanya ; " wene wakawajiza 
du. Wakawa ganyanya, gakapya gose vyono mejete 
tici no moto. Mavu gayo gakagaluka mahalafu, 
gakawalumanga wose, muziwanda si gamuluma ng'o. 
Gawaluma du, hono wakwipata ne ng'huli yikuwuka ; 
yunji yakafwa. Wajendaga wakufwa yumonga yu- 
monga, sunga ko ku kaya. Wakufwa wakamalika 
wose vyono wali, yakasigala yo muziwanda, yo yapona 
hodu ; wayagwe wose twi, wakamalika ne mahalafu. 
Nhondo u sogo yawo zo kulonga zili hayi 1 I wayagwe 
wakatya, " Hamba na katali si kolemeza wana ilanga 
lyo wutunga, mwiko ; vyo zinha." 

I WANA WONO WAZIGUKA. 

Kwali na munhu yali yena wanagwe wane, wa 
cicekulu wose. XJ sogo yawo no nyinawo walimaga, 
i wana ng'o. TJ sogo yawo yali niugoli zing'huku. 
I wana hono wakuwona u sewo no nyinawo wabita 
ku migunda, wawulaga zing'huku, walya, nhondo 
zose nha vivyo. Izuwa linji mwali niwina nzogolo 
mbaha muno, wakamikopola ; vyono makuku menji 
muno u sewo hamba kumanya ng'o. U sewo yaza 
wuya u muziwanda yakamulonjera sogwe, "Baba 
wanago wawulaga nzogolo yako yimbaha;" u sewo 
yakawatowa. Mitondo yaco waza kwera u sewo no 
nyinawo wabita ku migunda, wene wakawa kuziguka, 
weza jenda caka. Wajenda du, wakagona mbago, mi- 
tondo yaco wajenda du, wakagona mbago, mitondo yaco 
wakagana kaya yinji mbaha, yisina wanhu, kumbe 
kaya ya masoce. Waza kwinjila, walanje, wuhemba 
ne mele ne zinhembo wengo, gene masoce gali hasina. 
Wakehundika wakabota milejehe ; gaza kuza gakatya, 
"Nyumba yiyi yikunung'ha ciwunhuwunhu. ,, lite- 
mi lyawo likatya, " Leka muli wadesi muno ; " wene 
wakanyamala twi, gene hamba kuwona. Na ganji 
gakukama zing'ombe, ganji gakuteleka; litwa zawo 
likabita kwikala hono wehundice. Vyono lina ma- 
vwili mawaha wakaliwopeleza mwisumbili nzi ; nhondo 
likawoua wusungu, lyeza kwikung'hunha, wakondya 
kuwopa, lijere kuwusa, hayi ! Likazoza, lyaza kwi- 
hinda, kumhu ne mavwili; mayagwe gaketula mu 
kaya, gakazoza muno, galanje, mutemi wawo ziin- 
vwili tici mu mutwe, gose gakalawaniza mu kaya ga- 
kutiza, gakawa kubita gakuzoza. Lyaza kanga ku- 
mwande litemi lyawo likebamiriza likafwa, na ganji 
gakebamiriza gakafwa; gono gasigala gakasola mu- 
nyolo mutali muno, gahilaga gananuce ku wulanga, 

linyolo likadumuka gakagwa gose gakafwa tici, 
hamba linji kupona. Wana wawalya wakawa wo 
wang'hala kaya, zing'ombe, zinhembo, wuhemba, 
vyose vyono vyali vye masoce vikawa vyawo. U 
muwaha wawo yakawa yo mutemi; nhondo u sewo 
no nyinawo wakungula, wakutya, wajilila. Wanji 
wali walume wapona nzala mu mbago, wakawagana 
viketola. Kusi yawo we cicekulu kono waleka u 
sewo no nyinawo, yikagwa nzala mbaha muno ; wa- 
kahama niusi, wakahamila mu mbago, kumbe kono 
wakubita ko ko wali wana wawo. Vikabita kwiwo- 
na, vikawa kwilamusa muno ; " Woyi he ! nyo wana 
nye, citezaga mwajilila kumbe muli womi ! hamba na 
katali sogo yenyu hamba yamutowenyi, si moziguka, 
mwiko." TJ sewo no nyinawo vikekalana ne wana' 
wawo. 



ZE ZISAMBO. 

Kwali munhu yali yena mucekulu wakwe, yalelaga 
wana wakufwa ; nhondo yakabita ku waganga wamu- 
lagule zisambo. Waganga wakatya, " Ubite ku 
mbago, kokwagana mupera mutali, mucanhya mo lili 
ideje iwaha muno, lina mwana yena sambo ya saya 
swanu ; unanuce mholamhola, linyina lyowa hasina, 
lyana lyowa baha, usole sambo, yo wakapapile mwa- 
nago." Yakawa bita ko ku mbago, yakawa kwagana 
lyana, yakawa kusola sambo, lyana lye lideje yakali- 
leka mu lwali, yakawa kubita, yajenda du. linyina 
lyaza wuya, lilanje, sambo yili hayi ; lyana likatya, 
4< Munhu yasolile kadoma kucilima." Lideje likawa 
kutuluka no mwanagwe, wakulonda mupanda, lya- 
jenda du — ; u munhu nayo yakujenda, lideje lili 
mu mupanda. Munhu yakanka ko ku kaya; mito- 
ndo yaco lideje likafika ku kaya yawo, likawalamusa ; 
lyekala baho vilo hamba kulonga cinji. Mono yasola 

sambo yalyo yakalitanga yakatya, "Mulece kulawan- 
iza ne sambo, i lyana lye lideje lyekalaga bahalya ha 
kaya, linyina ku mbago, kumbe lyana likugoza sambo 
yawo." Vilo vinji likwikala baha; mono yasola 
■sambo yakatya, " Ali linji lyene lyaherera, mumula- 
vye mwana ne sambo." U nyina yakamupapa, yaka- 
\va kulawaniza kudeha. "Lideje lyaza langa, likami- 
wona sambo yawo, likawa munamatila mu mugongo 
nzi, likawa kulila, " Sambo yangu ; " likalila muno. 
Ne linyina likahulika likawa kuza ; lyana vyo lyawa- 
mba ku mugongo nzi. I lideje linyina zo munhu 
likafika likatya, " Kumbe yo nyenye mwaza kuhiza 
sambo yo mwanangu ; anye nha muli wanhu, yo 
nyenye munozaga zisambo ze zisaya, alu mukombole, 
hono mulemeze no mwana wenyu wa ku mugongo 
cowulaga." Wakawa kuwopola sambo yalyo, wakawa 
lipera, likawa kubita no mwanagwe ne sambo yawo. 
U munhu nhondo wayagwe wakumuhosa, " Alo wa- 
bitaga kusola sambo ye lideje yaci ? " yakatya, " Wa- 
ganga wanonjera.'- Hamba na katali ndeje yikawa 
na sambo kwinhawule 1 Ndeje zisina sambo, munhu 
hono yakusaka sambo kolondola mu wanhu wayagwe, 
si kobita ku ndeje, mwiko ye. 



ZA MONO YEWDXAGA. 

Kwali na munhu yali yatolile mucekulu ; muceku- 
lu yali yena lumbulye. U mulume yakamuhawila 
mulamuwe lumbulye wo mucekulu, yakabof uka meso. 
Wakamuzenjera cilingo ku mugunda, we cibofu ko 
yekalaga yena no wupinde wakwe ; u lumbulye yaka- 
mutegulila zindigwa. Hono manyani gakuza yaku- 
gaguma, ne vilimu vyono vyakolaga bahalya yavigu- 
maga; ne meso gakwe nhondo yakuwona, vilimu 
vinji yakawa viguma. Izuwa linji yakaza mulamuwe, 
mono yamuhawila, ku cilingo, yakamwibunza, yakutya 

nha yali cibof u kombona nhawule mbi ? kumbe yaku- 
wona. Mwene yakawa bita ha cilingo yakusinjisa; 
yakatya mono yali cibof u, " Alo so cici, gwegwe wa- 
hawila kanhyi ukuza kumbunza % " mwene twi, yaku- 
sinjisa. We cibofu yakatya, " Hono uswe ukusinjisa 
nokuguma ; " mwene twi : nhondo yakawa muguma, 
yakawa kugwa. We cibofu yakawa kulawaniza 
nhondo yakuwona, yakamwagana yakali nafwa, ya- 
katya, " Alu kuwona kwiwulaga go mweneco." We 
cibofu yakawa bita ku kaya nhondo yakuwona, yaka- 
tya, " Mulamu wangu yali yaza ku cilingo cangu ya- 
kung'habusa, ane ng'hutya gwegwe nani? hamba 
kulonga ng'o, niwa muguma, kawa kugwa, ne meso 
gangu gawa nuguka ; ng'hubita kulanga, niwa mu- 
manya." Wakawa bita mulanga, wakwagana yafwa ; 
wanduguze wakatya, " Ayu kewulaga mweneco, hasi- 
na cinji." Zikawa kumalika, wakawa kumuwika mu 
citenjero ; hamba kulipa si yalipa ng'o. 



ZA SUNGUftA NA NHEMBO. 

I ha katali vilimu vyose si vyawonaga malenga. 
U mutemi wawo nhembo yakacenga mukung'ano, i 
vilimu vyose vikehanguliziza hamonga. U mutwa 
wawo nhemho yaza kwinuka yakatya, "Nye wose 
mono mumemile baha, ane ng'hutya cihimbe 'sima, 
na mono kolema ne malenga si kowa kuDg'wa." 
Baho wose wakawa kwilumbiliza, wakatya, " Yaye 
swanu muwaha, soko were mitondo cohimba." Sun- 
gura yakatya, " Kolo weza kwera nhondo munhyeme- 
lezaje mutye, 'Milemele;' nohulika." Wakatya, 
"Heya;" wakagona wukera. Hakali mitondo wa- 
kacemeleza, " Milemele gwe ; " sungura yakatya, 
" Nema'ne, anye si mwahulike 'golo vyono nali kutya 
milemele ] ng'hutya yo nema yiyo." Baho wakabita 
kumulonjero muwaha, yakatya, "Muleceni, nase 

colanga kono kowa kung'wa malenga." Baho wose 
wakenuka, wose wakabita ku wuhimba lisima, waka- 
himba isime 'waha, wakatula malenga. Waza kuwa 
watula wakatya, " Alu ciwice yunji yekalizaje, yagoze, 
sungura bono yakuza yakusaka kunega malenga, 
nhondo yamwibate, cimuf wase nha yalema ku wuhi- 
mba lisima." Du, baho mwene sungura yakasola 
nhemo yakwe, na nhungu zakwe, yakabita ku mbago 
kusagata wuci, yakabakula nhungi 'datu, yakawuya. 
I wene wayagwe he sima wakaleka nzimba yekalize. 
Mitondo yaco sungura yakatuluka na ng'ombe zakwe, 
ne zimhene, na nhungu zakwe datu, zinyejete zili 
bwete, ye kadatu yina wuci; yakawa kubita kuko 
kwisima. Nzimba yaza muwonela hatali, yakamwa- 
mbilila yakatya, "Kwihi kuno nha ko walema kuza 
kuhimba lisima, alu ukuza kusakaci kanhyi *? " Mwene 
sungura hamba kumulonza, yeno Mima mitugo yakwe ; 
baho nzimba yakamuzozeza yakatya, " Uwuce na 
baha, kadimile kunji magombe gako." Nhondo sun- 
gura yakatya, " Alo go munhu gwe, usina woga gwe ? 
Ukuwona vyono ng'hujendela behi, ukutya 'mba 
ng'husaka malenga genyu lo 1 Hambi gago i genyu 
genhe gangu gono nina ] " Nzimba yakatya, " A, a, 
uli cilambi gwe, waco gwe wina malenga wagasola 
hayi? To lete nanje." Sungura yakasola musomho 
wakwe, yakawuzabika mu wuci yakamutya, " Ale 
wahame ujeze ; " yakahama, yakamusomheza vidodo ; 
nzimba yakawona muzinzi yakatya, " Unyonjeze mbu- 
ya yangu." Sungura yakatya, " Ale nyamule ng'hu- 
wopeleze mwibici langa ho ulye viswanu, hono ulece 
kuwopelezwa muzinzi wokugwisa." Nzimba yakalu- 
mba kuwopwa, sungura yakamuwopeleza mwibici, no 
wuci yakekala si yamupeye, yakawutema mukotya 
yakamukunanga. Mwene yakabita kwisima, yaka- 
nege malenga, yakangVesa ne mitugo yakwe, yaka- 
muleka baho muwopwe. I wayagwe waza kuza waka- 
mwagana nzimba yawopelezwe mwibici, yakwilile 

ndali zose. I wayagwe wakamuwuza wakatya, "Alo 
mono yakutendile nhavi nani mwene 1 " Nzimba 
yakatya, i( Nye wayangu, hambi nolonga za hayi 
kanhyi ? sungura kafutila ne dusi ; " wakamuwopolela. 
Baho mvisi yakatya, " Nhyonjo muyece nyenye nyi- 
kaye ca, ayu kamwibayija vyonyo mujojo." Waya- 
gwe wakatya, " Ale wikale " ; wakawaka wakaleka 
mwene mvisi he sima. Hadodo vivi yakalawila sun- 
gura, ne mitugo yakwe, ne zinhungu, mvisi yaza 
muwona yakamwambililila kutali yakatya, "Kwihi 
kunyo, uwuyiye kuko honyo uje kukunyo nokuhujuya 
yanjiyiye." Sungura yakamutya, " Ane si ng'husaka 
malenga gako, alo si ukuwona nina ne gangu, hambi 
genhe gako gago i mabimabi ? " Mvisi yakatya, 
" Gako genhya wuye ? co yete nyanje." Sungura 
yakasola musomho, yiakamusomheza viwuci vidodo ; 
mvisi yakatya, " Oyi mujinji, unyonjeje si mbuya 
yangu." Sungura yakatya, "Hono ukusaka ng'hu- 
pele wose, langa namule ng'huwope wime, ho ulye 
viswanu, muzinzi wuwu wugwisaga wanhu hono si 
muwopwe." Mvisi yakatya, "Aye umbope, nyime, 
ho nhyuyanje manyonyi viswanyu." Sungura yaka- 
muwopa mvisi du zi, yakasola shale, yakamutulanga 
mazeya caka, yakanege malenga, yakangVesa ne 
mitugo yakwe, yakatibulanga, yakamuleka baho, 
mwene yakawuka. I wayagwe waza kuza wakamwa- 
gana mvisi yali mu milejehe, yakwilile mazeya mutwe 
wose, wakamutya, " Alo na go muwaha wose sungura 
kakuf utila ] " yakatya, " A' kaf utiya wayangu " ; 
wakamutya, " Agwe utimbile si." Baho vilimu vyose 
vyalindilizage malenga, ninga kwihi, vikulemwa kwa 
sungura, sunga na wasimba wose, ne vilimu viwaha 
vyose vya mu mbago vikulemwa ! Baho wakawa 
kutya, u Calemwa wose kwa sungura, hambi lu, mono 
kolomwibata yo kolotema mu malenga." Mbula 
yakatya, " Mulece zuwali nikale ; " i wayagwe waka- 
tya, "Waco gwe mono unyolobaye kotenda wule? 

cilemele wanhuwanhu wafutigwa." Mwene yakawa- 
njiza, yakatya, " A, a, ng'o ye, nane nokwikala zuwali, 
hono yaze yaf utile, munhowe"; wakatya, "Nye 
mumulece, hono yakuwanjilila yekale ; ninga e waco 
yu " ! wakamuleka baho. Hadodo vivi yakalawila 
sungura ne matungu gakwe ne mitugo, yakafika ho 
he sima, hamba kuhulika izi lya munhu ; yakatya, 
" Alo lisima Mi walileka lili wene, hamba ho yuli 
yunji yakunyamala nyono, hambi konyamalo bwete, 
ale'ne nha nina ne malenge gangu." Ayulya mbula 
vyo yanyamaye twi. Sungura yakatya, " Wakatala 
nhondo kugoza, wawona niwasumile " ; yakenjila 
mwisima yakutya ho yename yaneje malenga, mbula 
yakamuzumhilila, yakamwibata mu mhula du zi. 
Sungura yakapengpha vikafuta, yakutya yategulo 
muwoko, yakahanzwa no muwoko; baho sungura 
yahazoza gwe, yali, "Wu, u, u, yi, yaya gwe, gwe 
undecelesi; i malenga gako si nejile mbi, ndecela 
mbite ne hwa." Mbula yakatya, " Gwegwe kanhyi 
zuwali uli wakulecele mono kwikalaga ukucigaza 
nhondo zose, ha a gwe, nhondo hambe wateye wusugu 
waco 1 " Sungura yakatya, " Gwe undecele, koleka 
wayago wanyagane ; " yakatya, " Ng'o gwe, zuwali 
kudanha, kwibatika du." Hadodo vivi wayagwe 
wakalawila, wakagana sungura yebatwa na mbula, 
wakamuhoweleza, " Ati ho, o, o, ciyenyu wusugu 
wucilawe zuwali, cibatika, kopoleni cinhu zuwali 
ciceleza." Wakamulavyaniziza kuzeru ; baho sungura 
yakawatya, "Hambi liwuta lyose lili iwulaga nene, 
nha nili mudodo muno ? Kanhyi ne ng'huli yangu 
ng'havu, ale hono mukumbulaga, musole mubite he 
balangu, munyibate mucila, munyuze muwe kumba- 
miliza, langa ho nofwa ; hono mutye bwete nha vivi 
ng^. 1 ' Baho wene wakahulicila, wakabita nayo kwi- 
balangu. Nhembo yakamwibata mucila, yakamuyu- 
nza ho yakutya yamubamilize. Yakasopoko mucila, 
yakatiga, hamba kumuwona. 

SUNGURA NA WANHEMBO NE LIZAYE. 

Kwali wanhu wafukaga mayowe; izuwa linji 
wakatondola sungura, wakacitajila mu nhoto ; waza 
wuya ku kaya wakasemwa, wakacitajiliza mwidong'ha 
ne mayowe. Cekala mumo du — ; cikulya mayowe 
nhondo zose, wanya mayowe wakulanga, lidong'ha 
lye mayowe nhondo zose wakutajila limema, kanhyi 
licepuka. Du, nha vivyo ; nhondo izuwa linji wanhu 
wose waza kuwa wabitile ku migunda, mwene sungura 
yakasole heneko, yakanega mayowe, yakateleka li- 
zaye, yakakalinga yakalya, yakakalinga ganji kanhyi 
yakalya, lwa munyuma yakakalinga yakutya, go go 
kujendela. Yaza kwihula yakutya yavunje, i lizaye 
likatya, " Alo ukuvunga gose ubite nago hayi ? Wa- 
mula behi ukukalingo kulya, hamba kumhera ng'o ; 
aka gwe mhera nane gago gwe." Sungura yakatya, 
"Ane ng'hulya njendelele." Baho vikalawana ne 
lizaye, vikahelelana ku nyika, mahanze gakujenda 
kuko vikahelelana. Sungura yakabita kwagana si- 
cilo, yakatya, " Sicilo unhaze ng'hwilila gwe ; " sicilo- 
yakatya, "Ane nili mudodo si nodaha." Yakabita 
kwagana nhwiga, » yakatya, " Nhwiga ng'hwilila 
unhaze;" nhwiga yakatya, "Ane nili mudodo si 
nodaha." Vikahelelana, yakabita kwagana nhembo 
ndodo, yakatya, " Nyawaza, ng'hwilila unhaze ; " 
nhembo yakatya, " Ane nili mudodo si nodaha." 
Vikahelelana yakabita kwagana nyina ya nhembo,. 
yakatya, ".Nyawaza unhaze gwe;" yakatya, "Ale 
winjile munda;" yakenjila, i lizaye lyaza kuza nhe- 
mbo yakalikanyaga likazima. Baho nhembo yakawa 
kutya, " Ale nhondo ulawanize kusina cinji ; " mwene 
sungura yakatya, "Nyumba ya muwaha yilawani- 
zagwa bwetel" Nhembo yakatya, "Uteme litoga 
hadodo ; " u mwene yaza kwihinda, litoga lyose wu- 

wutu ! Yakatya, " Ale nhondo ulawanize ; " yakatya, 
"A, a, nyumba ya muwaha yilawanizagwa bwete?" 
Yakatya, " Uteme lipupu hadodo ; " mwene yakatema 
lyo lyose. Yakamutya, " Ale nhondo ulawanize ; " ya- 
katya, " Nyumba ya muwaha yilawanizagwa bwete 1 " 
Yakatya, "Uteme lihela hadodo;" mwene yakatema 
lyo lyose. Nkondo nhembo yasumika, yakusakaga 
kugwa, yakatya, " Nhondo ulawanize nagwe si ; " 
mwene yakatya, "Nyumba ya muwaha yilawaniza- 
gwa bwete?" Yakatya, "Ale uteme nhumbula ha- 
dodo ; " mwene yakehindila lukulu, lyo lyose wuwutu ! 
ne nhembo mukavu yakafwa. Ho yakawa kulawa- 
niza, yakabita kuhimba makulo menji si gakuwala; 
hanyuma yakawuya yakawa yekaye baho ha mudunhu 
we nhembo. Wana wa nhembo walondolaga nyina 
yawo, wakabita kumwagana yafwiye, nayo sungura 
vyo yali baho, wakatya, "Alo yo gwegwe uwulaje 
nyina yetu^" yakatya, "Heya nene wayangu si 
nokana ng'o." Baho wakamwibata, wakusaka wa- 
muwulaje ; mwene yakatya, "Nye musole, muka- 
mbice mu mupela mumbope, mumbicile ne nyama no 
wuci neze kulya, ciwalane vilo, langa ho molonyagana 
najina neze 'waha muno, ho muze mumbulaje." 
Wanhembo wakenda, wakabita muwopa mu mupela 
mucanhya, wakamulecela ne mitanda ye zinyama, ne 
nhungu yo wuci, wakamuwalila vilo, wakamuleka 
baho, wene wakatuluka. Yekala baho vilo vilinga- 
hayi, hadodo vivi mvisi yakalawila, yakukola he 
sina lyo mupela. Sungura yakasola citanda cidodo 
ca nyama, yakacizabika mu wuci, yakatya, " Kuku- 
kuku, wambe linone ; " mvisi yagalamile kucanhya, 
yakawono mutanda we nyama wukuninyina, yakatya, 
41 Aye ugumiye cijukuyu ; " yakagumila, mvisi yaka- 
mbila na mulomo, yakatya, " 0, o, munjinji, unyonjeje 
cijukuyu ; " mwene yakatya, " Aka gwe, unanuce 
nagwe kukuno;" baho ninga yakamonjeza cidodo 
kanhyi, mvisi yakahilahila kuwunanuko mupela, 

yakufutigwa. Hanyuma yakahilahila sunga yakana- 
nuka, yakafika ko kuli sungura. Sungura yaka- 
mutya, " Ale umbopole mvwili zangu ta bulayi ; " 
yakawa kumuwopola ; yakaniutya, " Ale nagwe ng'hu- 
bote ; " yakenda yakatya, " Aye umboce gwe buyayi." 
Baho sungura yakasola mulejehe, yakamuwopeleza 
mvisi mu mupela, mvisi hono yakusaka yatya, 
" Aya ukunbamisha ; " sungula yakatya, " Uwuce le 
tima, ubite kono wali kubita, ne vyangu si nokupera 
ng'o ; " yakatya, " Ubote gwe cijukuyu ; " yakamu- 
wopeleza mu mupela du zi. Yakatya, "Ta nhime 
ng'hasole zinji zinyama;" yakawa kutima yakabita 
kuli wanbembo, yakawalamusa. Baho mwene su- 
ngura yakawatya, " Mwene ta mu mupela wulya 
mwawika cici mucanbya ? " wakatya, " Cawika munhu 
wetu, cikatya leka yekale yamule kujina." Yaka- 
watya, " Ka, he ! lulu lijinile leceni, kanhyi no 
wuwaha wose, lyeze 'waha muno nye, hamba likuwa 
kulyaci boleka lihehemuce nha vivilya 1 " Wakatya, 
"Kwenhenyi nye cikalitimye, kanhyi ne vilo vifika 
vyono cawalana." Wakatuluka wena no mwene 
sungura, wakabita mwagana mvisi; sungura yaka- 
watya, "Lanjeni ta vyono lyaweze walia." Mvisi 
yakutya yalonje ti yatye, " Shi yo gwegwe wang'ho- 
ngang'honga ukaca uje cije nyama nya wuci, ayu 
wabica kuyonjeya wanhyembo, wace yo nyenye nya- 
wuyaga nyina yawo, unyambnje bwete, nyikaniyaje 
nye wayangu, yuyo muyenyu yo yawuyaga nyina 
yenyu, mumbuyaje bwece nyikanyiya'nye ewe." 
Mwene sungura yakatya, "Ale mulanje ta, vyono 
yeza kumbalalilo bwete yu, nye wayangu mumutye 
cijende ng'hamulajileni na nyenye kono nikalaga, ne 
matongo ga wakoko we katali i mahuma na ga lulu." 
Wakatya, " Heya nayo yakalajile gakwe na ge waku- 
kuze ; " wakawa kubita. Sungura yakawa kuwalajila 
matongo tele, yakatya, "Ali tongo lya koko mulela 
koko, ali nalo lye tongo lya koko mulela mama, 

E 

ali nalyo lyo lya koko mulela baba, ali nalyo lya 
koko mulela yaya, ali lyo lya koko lumbulye wa yaya ; 
matongo gose gaga gono mukuwona, getu gose ; ale 
mwene ho yawe kulambalamba ti, citendile citenda 
nzuci yili mu muhelegaga a yili mu mudonho, ng'a- 
ng'alang'ang'ala mhunze, magu yili mwihimwihi bayi ; 
ale ta mumutye yalajile gakwe nayo cilanje." Baho 
mvisi yakusakayalonjelonje tinayo yawatonje kwawo, 
sungura yakapamanjiza yakatya, "Ho nanye mu- 
kuswa mukumutinizya waci si 1 waco yu yena matongo 
gono kolajila yakugawona hayi ? ali ng'hutya lyo lya- 
wulaga mama, mwaleka likopola du." Baho wanhe- 
mbo wakawa kumuwulaga mvisi, mwene sungura 
mono yawulaga nyina ya wanhembo yakapona, 
yakeyuwila mvisi, wakatowa. 



SIMBA NA NGUBI NA SUNGURA. 

Kwali simba na ngubi vikepala mbuya. Simba 
yakasawa ng'ombe yak we ng'hambaku, u muyagwe 
nayo ngubi yakasawa yakwe ndama. Baho ngubi 
yakatya, " Mbuya yangu, usole gwegwe ukadimaje 
ne yangu, yilaza kulela ho nilaza kuhwage yangu ; " 
simba yakalumba, yakahwaga zose na yo muyagwe, 
yakabita nazo kwakwe. Wakekala, hadodo vivi 
yiyilya yo muyagwe yikatawa, yikapapa nyana. 
Ngubi yakamutya mucekulu wakwe, " Ane ng'hubita 
kulamusa ko mbuya yangu simba ; " baho mucekulu 
yakamwitumamila zindigwa, yakalya, yakawa kutu- 
luka, yakafika kwa simba. Simba yaza kumuwonela 
hatali yakabita kwibululu, yakebate ndama yakawa 
koseleza ku ng'hambaku yakwe. Mbuya yakwe 
yakamulamusa, yakabocela ; ngubi yakatya, " Alo 
ng'ombe yapapa?" yakatya, "Heya ye;" ngubi 
yakatya, " Yo ya hayi 1 " Simba yakatya, " I yangu 
ye ; " ngubi yakatya, " Ha, a, mbuya yangu, alo 

yipapa nhawule, waco nha nume so?" mwene yaka- 
wanjiza yakatya, " Ng'o ye, yangu yipapile." Baho 
ngubi yakatya, "Ale ulece cilalice wayetu wacila- 
njize;" simba yakatya, "Heya, ubite ukalalice, nane 
ndalice wacilanjize ye." Baho ngubi yakabita kula- 
lika, nayo simba yakalalika, calo cikatang'ana. Baho 
wanyamhala wakenuka wakatya, "Ale wayetu cakwila, 
mulonje zono mucicemeye. ,, Ngubi yakenuka yaka- 
tya, " Swanu wayangu mono mumemile baha, ayu 
mbuya yangu simba, namukoza ng'ombe yangu 
ndama, alu ho nikalaga du — ; nhondo ng'hawa kutya, 
ta ng'halamuse mbuya yangu. Naza kubita, ng^hagana 
mbuya yangu yebate ndama yakoseleza mu ng'ombe 
yakwe ng'hambaku, nane ng'hulanga i yangu yifwatile 
cimisi, ng'hulanga yiyilya yono yakoseleze ndama 
cimisi yisina, ane baho nhondo ng'haza kwizina ye 
wayangu; zo zangu 'ne wayangu, heya ye." Baho 
wanyamhala wakenuka wakatya, "Aleni nanye ta 
wa munyacili, mwije cihulice." Yaza kwinuka simba 
yakatya, " Ane wayangu ng'ombe yangu yo yapapa 
ye, ale mulonje nyenye hono ng'hudanha." Baho 
wose wakawa wanyamaye, wakwihvvesa wakutya, 
hono citye ya ngubi, simba kocimala, kanhyi na 
hono citye ya simba, ngubi, nayo, komala migunda 
yetu. Hadodo vivi wakawona sungura yakukola 
baho, yena ibologo lyakwe ne pando; wakamucema 
wakatya, " Uze ta ucitaze co wayago, cina ng'hani 
hano ; " sungura yakawatya, " A, a, ng'o ye, monhyeza 
wayangu ane nina wusaka mabici, baba kenjila 
nyumba, yatamigwo' dala ; " yakapuluta. Ha mu 
wuyo kanhyi, yakakola na baho, kanhyi wakamucema 
wakatya, " Gwe muyetu uze, ha wulongozi cikucema 
kulema, alu kanhyi uleme 1 ng'o ye nhondo uze 
ucitaze calo kobita ; " yakawatya, " Nye wayangu, 
ane nina miti, ng'hutegulila baba yatamigwo* dala, 
nemane si nokuza monhyeza." Simba yakatya, " Go 
cidodo gwe uli cidesi, hamba na katali cinawona 

mulume yunji yatujo' dala ? ati nanye nyo wayangu 
mono mumemile baho ng'hudanha V Wakatya, "A, 
a, ng'o si wudesi, hamba na sese cikali nawona 
mulume yatujo' dala yalele, ho lulu cikuhulika du, 
mudodo yuyu yakulonga." Babo nayo sungura ya- 
kamutya simba, "Hambi nagwe u nawona hayi 
ng'ombe nume yilele? ati nanye mono mumemile 
. baba munaziwbna zizo 1 " Babo wose wakawa kutya, 
"Ho, o, sungura kalonga mbeka, sungura kalonga 
mbeka. ,, Nhondo simba zo kulonga zili hayi, soni 
zikamugwa ku meso ! Wakatya, " Kumbe ng'ombe 
yako ngubi, uhwaje ng'ombe yako, ubite nayo." 
Ngubi yakawa kuhwaga ng'ombe yakwe, ne nyana 
yayo ; wose wakawa_kwiyagala ; i mbuya yawo wa 
ngubi na simba yikawa kufwa, songo ne nzuwayi. 



NHYEWE NA MBULU NA SUNGURA. 

Kwalawa nhyewe, yakabita ku mhwani kukwawa. 
Yaza kondya kukwawa, yakawopa sawo yakwe, yaka- 
tuluka yakuwuya, yajenda du — ; yaza kanga ku mbago 
yo kwawo yakanenula ha mubici wunji muwaha. 
Yakawopola likanda, yakasola mwenda muswanu wa 
mbala — wasi ye mahundo, na musweko muswanu 
muno yakavwala, yakawa yacehile baho he sina lyo 
mubici. Kumbe mucanhya mo yali mbulu, yakatima- 
yakawa kumulamusa yakatya, " Za wugono mbuya 
yangu;" nhyewe yakabocela yakatya, "Yaye wuwu 
du, za wugono gwegwe ; " yakatya ? " Weze mukamu?" 
yakatya, " A yo nene du wayiko, nili mukamu, weze 
mukamu gwegwe mbuya yangu V 9 yakatya, " A nili 
muswanu du mbuya yangu." Mbulu yakatya, " Alo 
myenda yiyo yono uvwalile yalawa hayi ? " yakatya, 
" Ndawa nayo ku mhwani ; " yakamutya, " Yikuno- 
j eye gwe leka, lete ti nane njele hono yonojela.' , 
Nhyewe yakavula yakawa mupela yakavwala, yaka- 

tya, " Wule ta mbuya yangu, nane yinojeye ? " yaka- 
tya, " Ka leka yikunojeye gwe ; " yakatya, " Ta 
njele kujendajenda nayo ti ; " yakatya, Ujendejende 
nayo." Baho yakawa kujendajenda nayo, yakananu- 
ka nayo ko ku mubici kucanhya yakekala. Nhyewe 
yakalindiliza he sina lyo mubici yakakatala, yakawa 
kutya, " Gwe utimo mhele myenda yangu mbite ; M 
mwene mbulu yanyamaye twi, ati yatye hayi, mbulu 
hamba kumulonza. Nhondo nhyewe yakakatala, ya- 
kawa kuwuka, yakujenda yakulila mu nzila ; viketa- 
ng'anila na sungura, sungura yakamuwuza yakatya, 
"-Alo nhyewe ukulililaci 1 " yakatya, " Si mbulu, ane 
nali kulawa ku mhwani mvwalile myenda yangu, u 
mwene kaza kumbona kawa kunhyema, yakutya, 
' Wime baho ta ; ' ane niwa kwima, kawa kutya, 
1 Toniti nane njele kuvwala myenda yiyo hono yono- 
jela \ ' niwa kumupela kavwala, katya, * Ta njele ku- 
jendajenda nayo ; ' ane niwa kulumba, kumbe mwene 
lyo lyati ko ku muti kucanhya, kabita kwikala. Ni- 
kaliza he sina du — ; a, a, niwa kukatala, ane 
niwa kutya, 'Gwe muyangu, timo mhele myenda 
yangu njende ; ' mwene yanyamaye du ku mubici ku- 
canhya, nimuhila yo, o, a, a, hamba kunonza, niwa 
katala, hambe lu cikwitang'anila ; ko ng'hulawilila." 
Sungura yakatya, " Hongo ]" yakatya, " Hey a." Ya- 
katya, " Ale leka ta ng'hulonjele ; ubite ku kaya 
ukebate mhene ne nyana yayo, i yimbwa nayo ne 
nyana yayo, undetele." Nhyewe yakabita kuzileta; 
sungura yakatya, "Ale cijende unhonje ukandajile 
kono yekaye." Yakalongola, wakajenda du sunga 
wakasejelela ha mubici, yakatya, " Awulya wo muti 
mono yekaye ; " sungura yakatya, " Ale agwe ukole 
ako mholamhola, ukekale kumhilimo yo muti ; " ya- 
kawa kubita. Mwene sungura yakebata nzila du, 
fiunga ho ha mubici, yakekala ; yaza kwinuka yake- 
bata nyana ye mhene yakoseleza kumbwa, i yimbwa 
yikaluma nyana ye mhene ; yakasola nyana ye 'mbwa, 

yakoseleza ku mhene, i mhene nayo yikabana nyana 
ye 'mbwa ; du nha vivyo idaha mututu. Sunga 
mbulu yakamulonza yakatya, " Woyi be, manbu ga 
si gamanyile mitugo!" yakatya, " Ati gwe go wa 
basi, alo ukutenda wule babo ? " Mwene sungura vyo 
yanyamaye, yeno 'pipilici wakwe. Nhondo mbulu 
sunga yakatima yakatya, " Woyi, bambi wayago vyo 
watendaga nba vivyo? wuka ta nene ng'hulajile." 
Sungula yakelega, mwene mbulu yakebata nyana ye 
mbene yakoseleza ku nyina i mbene ; yakebata nyana 
ye 'mbwa nayo yakoseleza kumbwa, yakasola mabanze 
yakapele mbene bo yambulile kusolo 'gali yapele 
'mbwa. Yakahunguka sungura mucila wa mbulu du 
bapu, yakacemelezo muyagwe nbyewe yakatya, "Ma- 
ng'ha kuno, uleteleze ne nhemo." Muyagwe yakawa 
kuza, wakawa kumuvule myenda, wakamutemanga 
mbulu, ho baho yakawa kuf wa, wakamuleka yapinfle 
baho. Nhyewe yakamulumba muno sungura yakatya, 
" Kuhonjela mbuya yangu mono unhazize kwa mbulu, 
kuwa kumbocela myenda yangu." Babo wakawa 
kwiyilaga, nbyewe kwakwe, sungura nayo kwakwe. 



NJILI NA MBALA NA SUNGURA. 

Kwalawa njili na mbala wakatuluka 'tondola. 
Wajenda du — ; waza kanga ku nyika mbala yaka- 
kuga nhembo, yakatya, " Nili mukuji muyangu \ " 
mwene njili yakanyamala yatye lwa basi ng'o. U 
muyagwe yakawuyajiza kulonga kanbyi yakatya, 
"Nili mukuji kuno muyangu, nili mu nhembo no 
muyago;" mwene njili yakawa kutya, "Waco gwe 
alo upuwile so? alo si kuwona vyono ndawiliye ku 
kaya ng'husecelela nhembo yiyino % ng'hutya nimiwo- 
nela ku kaya nye, hambe lu gwe wali kutya nili mu- 
kuji, ane nyamaye cici? si nali kutya leka yalonje 
vyono yakali namiwona ? " Du baho mbala yakasu- 

mwa, njili yakawa kusole nhembo, wakawuya ku 
kaya ; waza kuwa waceha vilovilo, mbala yakagaluka 
kanhyi, yakabita kumutya njili, " Muyangu, a, a, 
ng'o ye, ane nhembo yiyi vyono yowa yako ninga 
nene ng'hujile si ng'humanya ye, ane ng'hutya cisace 
wayetu wacilamule." Njili yakatya, " Ale ubito ka- 
lalice, nane ndalice wacilanjize he." Baho mbala 
yakabita kulalika, u muyagwe nayo yakalalika, calo 
cikatang'ana. I wanyamhala wakenuka wakatya, 
"Ale mwinuce mutaje makani genyu cihulices" 
Mbala yakenuka yakatya, " Swanu wayangu mono 
mumemile baha ; ase catuluka 'tondola no muyangu 
yuyo njili, cayumba mu mbago, caza kanga ku nyika 
ane ng'hakuga nhembo ng'hatya, nili mukuji muyanga 
nili mu nhembo ; baho mwene yaza kuhunguka yaka- 
tya, nhembo yakwe, ane nane, hwo alo nhembo yako 
vye wule 1 Mwene du, a, a, yali nhembo yangu ye, 
ane ng'hawa kutya, ale hono yako usole muyangu, 
ninga cololonganila ku kaya ; baho mwene yakawa 
kusole nhembo, cikawa kuwuya ; ane zo zanga waya- 
ngu, yo soko yono cikwisoka na njili, ye he." Baho 
wakawa kutya, 4i Ale nagwe njili, winuce ulonje 
cihulice." Njili yakenuka yakatya, "Swanu waya- 
ngu, mbeka catuluka 'tondola cina no muyangu yuyo 
mbala, cajenda du — ; caza kanga ku nyika ng'ha- 
hulika muyangu yateye nili mukuji, ane lulo ninga 
nha namiwonela lukulu yiye nhembo, yone ng'hawa 
kumutya, alu ukutya nili mukuji vye wule? i nhe- 
mbo nha yangu nene nimiwene, uwone vyono ng'hu- * 
secelela % hambe na lulu mukuwona vyono ng'huseka, 
nhembo yangu ye." Baho wanyamhala wakatya, 
"Ale kumbe mwawonela hamonga, alu mugawane, 
yunji yasole lubali lumonga, muyagwe nayo yasole 
lumonga." Njili yakatya, " Aka gwe, hono wo wa- 
nyamhala wenyu nanye nyenye, nimubeduleni'ne 
kanhyi." Sungura yakenuka yakatya, "Nye mulece 
ta nane nonje," (mwene lulo yalawaga kunji yakaga- 

na wakulonge calo) wakatya* " Ale ulon je cihulicize ; " 
yakatya, "Ane nili mudodo, ninga zono nolonga 
muhulicize ye nyo wawaha. Awa wa mbala na njili 
wakwisoka nhembo, hongo 1 ayu yakatya yakwe, ayu 
katya yakwe, ninga hono ng'hulika wakutya, mbala 
yo mukuge nhembo, ayu njili yakutya nhembo yakwe 
yamiwonela kutali, kanhyi yamisecelela, si hongo ta]" 
Wakatya, " Heya vyo yakutya na lulu hose." Ya- 
katya, " Ale lecenyi ta nonje ho muwalamule wayenyu 
mbela nyo wanyamhala." Baho yakatya, "Ale nyo 
wawaha wa nhembo musece ; " wakaseka, yakatya, 
" Mugubice ; " wakagubika. Yakatya, "Wa mhela 
nanye musece;" wakaseka, yakatya, "Mugubice;" 
wakagubika. Yakatya, " Wa nhbmondo musece ; " 
wakaseka, yakatya, " Mugubice ; " wakagubika. Ba- 
ho yakalonjela vilimu vyose vikaseka, vikagubika, 
wakakondya wose, yakatya, "Ale lusigala lwenyu, 
nanye wa njili, Musece ; " wakaseka, yakatya, " Mu- 
gubice ; " ku wugubice vikafuta, wakatya wa njili 
musecesi hwoyi, kwihi hamba kugubika. Baho wose 
wakawa kutya, " Alu nhondo cimanya vyono nhembo 
ya mbala, ayu njili yapujilaga nhembo yo muyagwe ; 
kumbe go meno gakwe vyo yenha kekalaga yacenile 
meno munze nha vivi du, yali kutya ng'husecelela 
nhembo, alu ta nha zimufutila ku wugupice." Waka- 
wa kusole nhembo, wakapela mbala, wakawa kutya, 
" Ko nhembo yako mbala ; " i calo cikawa kwiyagala. 



ZA SUNGULA ISTA NG'HWALE. 

Sungala na ng'hwale vyali vili mbuya. Sungula 
yakamutya ng'hwale, " Hambi na nene ninjile mu 
mahanze gaga ukoleleze moto, nopya?" Ng'hwale 
yakatya, "Hambi ma." Sungula yakatya, "Ale 
nlanjilile ninjile, agwe ukoleleze moto;" yakawa 
kwinjila, yakabita kwinjila mu cigulu. Ng'hwale 

yakoleleza lihanze, likakolela du — ; likamalika. Su- 
ngula yakawa kulawaniza mu cigulu, yakekala mu 
wupi, yakawa kutya, " Langa kuno ng'hwale, nha 
si mhiye ; " ng'hwale yakatya, " Leka ta nane njele ; " 
sungula yakatya, "Ale." Ng'hwale yakenjila mu 
mahanze, sungula yakakoleza lihanze, likakolela; baho 
yakasaka yaguluce, lilambi likamuwaka yakapya. 
Sungula yakabita kumutondola, yakamulya ; yakasola 
cifupa co mulundi yakanoza mheleli, yakajenda yaku- 
towa, kuno yakwimba yakutya, 

" Pe pepe cipembe ca mwazi ng'hwale katali." 
Hanyuma viketang'anila na nhembo, yakamulamusa, 
yakabocela. Nhembo yakamutya, " Go mudodo gwe, 
wina cipeleli cikulila viswanu, toniti nanje ; " yaka- 
mupela, yakatya, "Alo wacisola hayi?" yakatya, 
" Calawa kwa mbuya yangu ng'hwale ; " nhembo 
yakatya, " Umhele nene." Sungula yakatya, " Aka 
gwe nema'ne, na lulu mhela'ne mheleli yangu mbite;" 
nhembo yakalemeza. Sungula yakatya, "Alo uku- 
mbocelo 'waha mheleli yangu hongo?" Nhembo 
hamba kuhulika, yakabita nayo. Sungula yakatya, 
" Ale leka mbite ng'halonjele koko muze mwiwone 
nayo;" nhembo yakatya, "Ubite ukamulonjele ka- 
nhyi, ane yuyo yo nyogopile lo ? " Sungula yakabita 
kuli wayagwe yakatya, "Nhembo kamboka mheleli 
yangu, alu nye muluwe ilongo, mung'hande muwili 
wose niwe muwaha nimutime no mweneco." Baho i 
wayagwe wakaluwa lilongo, wakamukanda muwili 
wose ho hacanhya, yakamutima na nhembo 'waha. 
Yakawa kubita kwa nhembo, yakawalamusa, waka- 
bocela. Sungula yakatya, "Nhyinza kuwuza mono 
yasola mheleli yo mwizukulu wangu, yali hayi mwene 
ta, mundajile mbera ciwone, yasolelaci mheleli yo 
mwizukulu wangu?" "Wa nhembo wahukaje nha 
vivi, wakawa waleceye lucicimo, wakawa kumutya 
muyawo, " Ka, ka, kombola mheleli ya wanhu, kolo- 
cambuza na sese." Nhembo yakenuka yakucicima 

yakatya, "Ayino muwaha, cezwagaga na sungula, 
alu usole umutegulile." Sungula yakabocela, yakatya, 
" Alu upele ye, hono uzo wuyajize kanhyi, lanjilile 
vyono nolokutenda, kuhulika ta 1 " Yakatya, " Hey a 
gwe muwaha hulika, alu napela, si nolonoza nha vivi 
kanhyi." Yakawa tuluka, yaza kanga hamwande, 
yakekung'hunhe malongo, yakatya, " Agwe nhembo 
kutezaga uli muwaha, zuwari zikulemelela hayi] Si 
yo nene nizize kusola mheleli yangu no mwenecol" 
Nhembo zo kulonga zili hayi ! Sungula yakawa 
kubita ne mheleli yakwe. 



ZA PUZAMIGAWA NO MWANA MUTEMI 
MWIKWEME. 

Kwali na munhu Puzamigawa yahimbaga makweme 
gakwe, yagwizaga vilimu yakulya, mitondo nha vivyo 
du — ; wali wo mulimo wakwe. Izuwa linji mwano 
mutemi yakasola huti yakwe, yakatya, "Leka ta 
mbite kwiwimbi kupelemba ng'hanga." Yajenda 
du — ; kumbe yakutyatya nzila yono yibitile mu 
makweme, yakagwila mwikweme yakafwa. Munya 
makweme nayo yakawa kuza kulingula, yaza fika 
yalanje, mahanze gahobojera, yaza sunjilila mugati 
yakawona munhu yagonile. Yakawa kwinjila, yala- 
nje, yaf wiza ; yakawa mulavyaniza kunze, yakasenga 
mahanze yakawa muvunga, yakadajiliza ne milejehe, 
likweme lyakwe yakawa kunoza viswanu vyo lyali 
Yakawa lipika lidulu lyono lina u muvimba, yakawa 
bita nalyo yisi yinji, yakawa fika cilo gati wanhu 
wagona. Yakacinyinha yakatya "Nye wanya kaya!" 
wakedika, yakatya, " Mucidigulile/' Wanya kaya 
wakatya, "Alo wanhu mulawa hayi cilo cose^i?" 
yakatya, " Oili wapelembi, ciwulaga nhwiga, na lulu 
wayangu niwaleka munyuma, mitegulo ye zinyama 
mizito muno, yiwavunile ye. ' ' Wakatya, " Witambule 

litagwa, alo gwegwe nani 1 " yakawatya, " Nene 
Puzamigawa, wanhu nye si mulawataza wayenyu? 
mhenyi malenga ng'we, ale mundigulile mbice mute- 
gulo, ng'habocere wayangu." Nhondo wakawa kudi- 
gula, wakulanga lidulu, wose wakazuma wakatya, 
"He ! munhu yu yali mbali muno, mulanje ta mutegulo 
wono yateguye yali yene cidole." Yakatya, "Mwi- 
njize kugati ta, hinjilize mudodo wangu, yena na 
wayangu kunyuma, leka ta ng'hamubocele." U 
mutegulo wakawutegula kugati, mwene yakawa bita. 
Wekala du — ; wakulanjilila mono yabitile kubo- 
cera wayagwe songo wakakatala. Wanji wakatya, 
"Mulete ta mutegulo we zinyama ciwopole, cisole 
zinji cinyanye cilye, coswa cikaye cikulindiliza, ko 
yakazizaje behici ku? Wakawa wopola mutegulo, 
^walangaje wakawa kuwona mudunhu wa munhu, 
wakekala wahame bwete; wakagona wukera. Hakali 
mitondo wakacenga 1 wanji, wanhu wakamema, wanya 
kaya wakatya, "Co wanyenyu citungucilwe zuwali, 
munhu yunji kaza ne cilo, kawa kutya, * Mundigu- 
lile ; ' cimutya, ' Kulawa hayi 1 ' katya, ' Nili mupele- 
mbi nina nyama ya nhwiga/ cimuwuza litagwa, 
katya, ' Nene Puzamigawa ; ' nase cikudigula cilanje 
awu mutegulo wa nyama mbeka, kawa kutya, 'Ale 
mumbicile wangu kugati ta, hinjilize wayangu ku- 
nyuma ) ' ase ciwa kwinjizo mutegulo kugati, ho ciwa 
kutya, ' Ta ciwopole zinyama ceze kulya ; ' ciwopolaje 
cilanje, mugati muvimba wa munhu, hamba na 
nyenye muwuze wose wa mono kaya." Wakatya, 
"Cikuwuza nyo wayetu hono mumumanyile yunji 
mono katezagwa litagwa lyakwe Puzamigawa]" 
Wose wakakana wakatya, " Ase mono mwetu mumu 
cikali nahulika yunji mono yena litagwa lili lya 
Puzamigawa; munhu yuyo si wa mumu, kalawa 
kunji 'mba, mutanje litagwa lya Puzamigawa, Puza- 
migawa mbeka." Akulya kwawo nako wakulonda 
mwana mutemi, yajilila mu mbago, walonda du — ; 

hamba kumuwona ngV). Wakawuza munya makweme 
yakakana yakatya, "Mhali namuwona;" nhondo 
wakakatala, wakawa kukungula. Hanyuma waka- 
hulika wanji wakutya, yisi yo wutunga yunji "yawate- 
gulila muvimba wa munhu yafwiye. Wakatuma 
wanhu kusi yiyo wakawuze viswanu ; wakawa bita 
kusi yiyo, wanyasi wakawaganulila vyono zinha zose. 
I wajenzi wakawuya kwawo, wakaganula za kuko 
kono walawa wakatya, "Kumbe ko zili mbeka zo 
muvimba." Baho mutemi yakatya, "A, a, ng'o ye, 
wawo du wo wawulaga inwanangu." Wakelalika 
wakawa kubita kuhigana calo ; wakutya, " Nyenye 
mwawulaga mwana wetu, zuwa lili nmlonje cono 
mwamusoka." Baho wanyasi wakenuka wakatya, 
"Nye wayetu, ase cikumukanilenyi ye, u mwana 
wenyu yuyo si sese camuwulaga ye, ase caletelwa 
muvimba ne cilo na munhu yunji, yetambula litagwa 
'ti mweneco Puzamigawa, nase mono mwetu musina 
yunji yene tagwa lya Puzamigawa.' ' I wajenzi 
wakasimba wakatya, "Ng'o ye, nyenye du mwamu- 
wulaga." Baho wazerero wakawa kutya, "Hwo 
nanye mukuwatinyiza waci si ? muwahomaje du, wo 
wawa wamuwulaga ye." Baho vikawukana ng'hwe- 
rera, wakawa kwihoma, mivimba yikagwa; wanyasi 
wakatowelela mimbilo wakatya, " Zuwa lili hono 
6ese cawulaga mwana wenyu, hambe cikwihoma 
zuwali mhako yociwona, hamba hono bwete nha vivi 
si sese camuwulaga, cuma cidung'hu mociwona." 
Baho wehoma du — ; nhondo wajenzi weza kusaka 
kusumwa, i wanyamhala wakawa kulamulila wakutya, 
"Hayi ta nye, alu mowa kwihoma du, kuno no 
muwulago munhu si yejeye]" Baho wakawa kwileka. 
I wanyamhala wakawa kutya, " Mwilamulaje ye, alu 
mulavye ng'ombe yo mwilamu ciwulaje, awo nawo 
wajenzi walavye, zimalice, mwikatale." Baho wakawa 
kuwulaga zing'ombe zo mwilamu, wakawa kwilamula. 
Wakatya, "Munhu yuyu Puzamigawa kaleka cikwi- 

malo bwete, ayo Puzamigawa mbeka ye, ne tagwa 
lyakwe kapuzo mugawa mbeka." Wakawa kwiyagala 
wanhu na kwawo. Ayulya Puzamigawa hamba 
kwijera songo ne nzuwayi. 



MUPELEMBI NA MBWA ZAKWE NA SUWI 
NA MBULA. 

Kwali munhu mupelembi yakawa na mbwa zakwe 
nyejete, yakabita mu mbago kupelemba. Hanyuma 
mvula yikamwagana, yakalondola wutizizo, yakabita 
kwagana mhango ye 'bwe. Yakenjila ne zimbwa 
zakwe, kumbe mhango ya suwi, kekalaga mumo. 
Suwi yaza kuwawona ne zimbwa zakwe ne zinyama, 
yakawabocela yakawapembela moto, yakawa kota ne 
zimbwa zakwe. I mbeho yikamalika, baho munhu 
yakasola zinyama yakamupela, yakatya, " Alu neza 
bita wayiko lyawalika." Baho mwene suwi yakatya,* 
"Aka gwe, ane ng'hutya zuwali mwaceleza, alu 
wamule umhere zimbwa zako ndye, ho ng'husole 
nagwe ng'hulye." Baho wakali kulonga, hadodo vivi 
mbula yakalawila, yakawalamusa, wakabocela, yake- 
kalakala baho, i wene nawo wakawa wanyamaye. 
Hanyuma mbula yakawawuza yakatya, "Ati nye, 
mwali kulongaci baha ] " Suwi yakatya, * Cali kulo- 
ngana na yuyu si, ane ng'humutya yamhele zimbwa 
zakwe nilye, kanhyi no mwene nayo nimulye, u 
mwene lu ti ho yakulema." Baho mbula yakamu- 
wuza munhu, "Ati nagwe vyo yateye hongo?" 
yakatya, "Heya." Mbula yakatya, "Agwe ulece 
kulema, wende yakulye ne zimbwa zako, kolo yaku- 
liza nha vivyo ne zimbwa zako, ane nane nimusole 
nimumele, ane langa yo nene mbule mono kondya." 
Baho mbula yakamutya, "Ale si, gwe suwi umulye 
mbera, nane ng'humele, uwone ta mumelo wangu 
vyono wukudwekunza." Suwi yaza kuwona mumelo 

wa mbula vyono wukudwekunza, yakatya, "Mbeka 
yuyu komela ye ! " yakawa kutiza. U munhu yaka- 
pona ne zimbwa zakwe; baho muniiu yakawa ku- 
mutya mbula, (t Ale cijendane kwetu mbuya yangu 
ng'hakuhumbilize vyono umhon'yizye kwa Suwi." 
Mbula yakatya, "A gwe mbuya yangu, ane waco 
nokwitumilaci yiyo sawo ? ane langa soko hono uka- 
ndajile kono ko gali malenga, nakondya du." Du u 
munhu yakabita kumulajila ilambe waha lya malenga, 
yakatya, " Ali lye lam Da mbuya yangu lyono wali 
kulonga." Baho mbula yakawa kutya, "Ale hodu 
mbuya yangu, kukondya, alu uwalamusaje wano 
kwenyu." U munhu nayo yakatya, "Ale nagwe 
wikalaje wayiko. ,, Du baho u munhu yakawa ku- 
wuyo kwawo ne zimbwa zakwe, nayo mbula yakawa 
kwinjila mwilamba, yakawa kwikala mumo sunga ne 
nzuwayi. 



MVISI NE ZINZILA. 

Kwali na simba yapelembaga nyama, hono yaku- 
lya kasigaza. Mvisi nayo kolo yakuza katondoleza 
yono yasigaze simba. Nhondo izuwa linji mvisi 
yakagana nzila yikolile simba, yakalonda du — ; 
yaza kanga kumwande yakawona nzila yitemile he- 
jete, yakalanga yakawona zose zikolile simba. Yake- 
hwesa yakatya, "A, he, e, njiya ji jikoya wapeyembi 
jose, ayu mbi ho nhyace ya hayi ? Ca njeye kucaca 
jose." Yakasola mugulu wumonga yakakanyaga mu 
nzila yiyagwe, u wuyagwe nawo yakalagamula yo 
kakanyaga ku nzile yagwe. Yakajenda, yakajenda, 
yaza kutela hadodo, i zinzila zikatag imuka muno, 
nayo yakacila kutagamula muno magulu, i magulu 
gakasusumila mu zinzila zose. Yakahulicila mumha- 
nda, wa, twe ; yakatya, " Woyi he, nhyonjo ceja kuje- 

muka nbya njaga wanya kwecu!" Yakekamiciza, 
nhondo yakatagamulila lukulu magulu, wa, twe; 
du ko ku mhambaga. Yakawa kufwa. 



MYISI NE MALENGA MWISIMA. 

Kwalawa mvisi yakakuga nyama yakwe, yakalya 
yakeguta, yaza kuwa yeguta yakatya, " Ayu yeka ca 
ng'hayondoye mayenga nying'we." Yakabita kwa- 
gana isima lya malenga yakang'wa, yaza kulanga 
mu malenga yakawono mwezi wukwijelela tou ma- 
lenga. Yakatya, "Woyi be, ayi nyama yijinyiye, 
ayu mbi vyono nyiguciye, yange micondo koyo 
ng'huja nyoiiciya kukupa mayenga nyiyisoye nyije." 
Du babo yakawa kuwuya ku kaya. Lye mitondo 
yaco yaza kubita, yakaficila kukupa du, yaza kuwona 
si gakusumika mbera, yakafugama, yakataba du — 
a, a; i malenga nago gakuvwila. Yakatya, "Ca 
nyamuye nhyebe, nbyonjo koyo ng'huf ugama nyokwe- 
jeya yukuyu ju, gamayice nyiwe kuyanya nyama 
yangu." Babo yakawa kwinamila kanhyi, yakataba 
du — ; yabulicila mu mada, pufu; yakatya, "Ehe 
nbyonjo ceja kucuga nbyewece nhya nbyungu wanya- 
kwecu." Yakasola mahamba yakadinda, yakafugama 
kanbyi, yakataba du — ; nhondo yakawa kubabu- 
cila lukulu ; yaka?wa ne nyama bamba kumilya ng'o, 
Mwene yateza nyama, kumbe bo muzizi wo mwezi, si 
yakumanya ng'o. 

